text: 3 Jaanong ano ke masika a* ga Arone le Moshe mo letsatsing le Jehofa a neng a bua le Moshe ka lone mo Thabeng ya Sinai.+2 Ano e ne e le maina a bomorwa Arone: Nadabe e ne e le leitibolo, go bo go latela Abihu,+ Eliasare+ le Ithamare.+3 Ao e ne e le maina a bomorwa Arone, baperesiti ba ba tloditsweng ba ba neng ba tlhomiwa* gore ba direle e le baperesiti.+4 Le fa go ntse jalo, Nadabe le Abihu ba ne ba swela fa pele ga ga Jehofa fa ba ne ba isa molelo o o seng ka fa molaong fa pele ga ga Jehofa+ kwa nageng ya Sinai, mme ba ne ba se na bana bape ba basimane. Eliasare+ le Ithamare+ bone ba ne ba tswelela ba direla e le baperesiti mmogo le Arone rraabone.5 Go tswa foo, Jehofa o ne a bua le Moshe a re:6 “Atametsa lotso lwa ga Lefi+ o bo o ba emisa fa pele ga ga moperesiti Arone, mme ba tla mo direla.+7 Ba tla diragatsa maikarabelo a bone mo go ene le mo phuthegong yotlhe fa pele ga tente ya bokopanelo ka go dira tirelo ya bone e e amanang le motlaagana.8 Ba tlhokomele dilwana tsotlhe+ tsa tente ya bokopanelo e bile ba diragatse maikarabelo a bone mo Baiseraeleng ka go dira ditirelo tse di amanang le motlaagana.+9 O ntshe Balefi mme o ba neye Arone le bomorwawe. Ke ba ba abilweng, ba a ba abetsweng go tswa mo Baiseraeleng.+10 O tlhome Arone le bomorwawe, mme ba dire ditiro tsa bone tsa boperesiti+ mme motho ope yo o sa tshwanelegeng* yo o atamelang a bolawe.”+11 Jehofa o ne a tswelela a bua le Moshe a re:12 “Fa e le nna, ke tsaya Balefi go tswa mo Baiseraeleng mo boemong jwa maitibolo otlhe* a Baiseraele,+ mme Balefi e tla nna ba me.13 Gonne leitibolo lengwe le lengwe ke la me.+ Mo letsatsing la fa ke ne ke bolaya leitibolo lengwe le lengwe kwa lefatsheng la Egepeto,+ ke ne ka itlhaolela leitibolo lengwe le lengwe mo Iseraele gore le nne boitshepo, go simolola ka motho go fitlha ka phologolo.+ E tla nna a me. Ke nna Jehofa.”14 Jehofa o ne a tswelela a bua le Moshe mo nageng ya Sinai+ a re:15 “Kwadisa bomorwa Lefi go ya ka dikgotla tsa bone le go ya ka malapa a bone. O kwadise monna mongwe le mongwe go simolola ka yo o nang le kgwedi go ya kwa godimo.”+16 Ka jalo, Moshe o ne a ba kwadisa go ya ka taelo ya ga Jehofa, fela jaaka a ne a laetswe.17 Ano e ne e le maina a bomorwa Lefi: Gereshone, Kohathe le Merari.+18 Jaanong ano e ne e le maina a bomorwa Gereshone go ya ka malapa a bone: Libeni le Shimei.+19 Bomorwa Kohathe go ya ka malapa a bone e ne e le Amerame, Isehare, Heberone le Usiele.+20 Bomorwa Merari go ya ka malapa a bone e ne e le Maheli+ le Mushi.+Ano e ne e le malapa a Balefi go ya ka dikgotla tsa bone.21 Go tswa mo go Gereshone go ne ga nna le lelapa la Balibeni+ le lelapa la Bashimei. Ano e ne e le malapa a Bagereshone.22 Palo ya banna botlhe ba bone ba ba nang le kgwedi go ya kwa godimo ba ba neng ba kwadisiwa e ne e le 7 500.+23 Malapa a Bagereshone a ne a nna ka fa morago ga motlaagana+ go ela kwa bophirima.24 Kgosana ya Bagereshone ya kgotla ya bone e ne e le Eliasafe morwa Laele.25 Boikarabelo jwa bomorwa Gereshone+ mo tenteng ya bokopanelo e ne e le go tlhokomela motlaagana le tente,+ sekhurumetso sa one,+ setswalo*+ sa kgoro ya tente ya bokopanelo,26 matsela a a lepelelang+ a lolwapa, setswalo*+ sa kgoro ya lolwapa lo lo dikologileng motlaagana le sebeso, megala ya one ya tente le tirelo yotlhe e e amanang le tsone.27 Go tswa mo go Kohathe go ne ga nna le lelapa la Baamerame, lelapa la Baisehare, lelapa la Baheberone le lelapa la Bausiele. Ano e ne e le malapa a Bakohathe.+28 Palo ya banna botlhe go simolola ka ba ba nang le kgwedi go ya kwa godimo e ne e le 8 600; boikarabelo jwa bone e ne e le go tlhokomela lefelo le le boitshepo.+29 Malapa a bomorwa Kohathe a ne a nna mo letlhakoreng le le ka fa borwa la motlaagana.+30 Kgosana ya malapa a Bakohathe ya kgotla ya bone e ne e le Elisafane morwa Usiele.+31 Boikarabelo jwa bone e ne e le go tlhokomela Letlole,+ tafole,+ setlhomo sa dipone,+ dibeso,+ dilwana+ tse di dirisiwang tsa go direla mo lefelong le le boitshepo, sesiro+ le tirelo yotlhe e e amanang le tsone.+32 Tlhogo ya dikgosana tsa Balefi e ne e le Eliasare+ morwa moperesiti Arone, yo o neng a okametse ba ba neng ba tlhokomela maikarabelo a a dirwang mo lefelong le le boitshepo.33 Go tswa mo go Merari go ne ga nna le lelapa la Bamaheli le lelapa la Bamushi. Ano e ne e le malapa a ga Merari.+34 Palo ya banna botlhe go simolola ka ba ba nang le kgwedi go ya kwa godimo ba ba neng ba kwadisitswe e ne e le 6 200.+35 Kgosana ya malapa a ga Merari ya kgotla ya bone e ne e le Suriele morwa Abihaile. Ba ne ba nna mo letlhakoreng le le ka fa bokone la motlaagana.+36 Boikarabelo jwa bomorwa Merari e ne e le go tlhokomela diforeimi+ tsa motlaagana, mephakalego+ ya one, dipilara+ tsa one, metheo ya one e e khuti, dilwana+ tsotlhe tsa one le tirelo yotlhe e e amanang le one,+37 mmogo le dipilara tse di neng di dikologile lolwapa le metheo ya tsone e e khuti,+ dipekere tsa tsone tse ditona le megala ya tsone.38 Ba ba neng ba nna fa pele ga motlaagana go ela kwa botlhaba, fa pele ga tente ya bokopanelo go ela kwa botlhabatsatsi, e ne e le Moshe le Arone le bomorwawe. Ba ne ba na le boikarabelo jwa go tlhokomela lefelo le le boitshepo mo boemong jwa Baiseraele. Motho ope yo o sa tshwanelegeng* yo o atamelang o ne a tla bolawa.+39 Balefi botlhe ba banna go simolola ka ba ba nang le kgwedi go ya kwa godimo, ba Moshe le Arone ba neng ba ba kwadisa go ya ka malapa a bone ka taelo ya ga Jehofa, ba ne ba le 22 000.40 Go tswa foo, Jehofa o ne a raya Moshe a re: “Kwadisa maitibolo otlhe a Baiseraele a banna go simolola ka ba ba nang le kgwedi go ya kwa godimo,+ o ba bale o bo o kwala maina a bone.41 O tshwanetse go ntseela Balefi mo boemong jwa maitibolo otlhe a Baiseraele+ mme o tseye diruiwa tsa Balefi mo boemong jwa maitibolo otlhe a diruiwa tsa Baiseraele. Ke nna Jehofa.”+42 Go tswa foo, Moshe o ne a kwadisa maitibolo otlhe a Baiseraele, fela jaaka Jehofa a ne a mo laetse.43 Palo ya maitibolo otlhe a banna a a neng a kwadisitswe go ya ka maina, go simolola ka ba ba nang le kgwedi go ya kwa godimo, e ne e le 22 273.44 Jehofa o ne a tswelela a bua le Moshe a re:45 “Tsaya Balefi mo boemong jwa maitibolo otlhe a Baiseraele o bo o tseye diruiwa tsa Balefi mo boemong jwa diruiwa tsa Baiseraele mme Balefi ba tshwanetse go nna ba me. Ke nna Jehofa.46 Mme go na le maitibolo a Baiseraele a le 273 a a fetang Balefi.+ Gore o rekolole maitibolo ano,+47 o tseye dishekele* di le tlhano mo boemong jwa mongwe le mongwe+ go ya ka selekanyashekele* sa lefelo le le boitshepo.* Shekele ke digera* di le 20.+48 O neye Arone le bomorwawe madi ao e le tlhwatlhwa ya thekololo ya ba ba fetang Balefi ka palo.”49 Ka jalo, Moshe o ne a phutha madi a tlhwatlhwa ya thekololo go tswa mo go ba ba neng ba feta Balefi ka palo e le tlhwatlhwa ya thekololo.50 O ne a phutha madi ao go tswa mo maitibolong a Baiseraele, dishekele di le 1 365, go ya ka selekanyashekele sa lefelo le le boitshepo.51 Morago ga moo, Moshe o ne a naya Arone le bomorwawe madi a tlhwatlhwa ya thekololo go ya ka lefoko* la ga Jehofa, fela jaaka Jehofa a ne a laetse Moshe.


c: text/html

text:
261Morago ga petso Morena a raya Moše le Eleasare morwa moperesiti Arone, a re: 2“Tsayang palo e e tletseng ya phuthego yotlhe ya Baiseraele go simolola ka ba ba dinyaga di le 20 le bomogoloa-bone ka fa dikgotleng tsa bone, e bong botlhe ba ba ka bololang ka mephato ya Baiseraele.”
3Ke fa Moše le Eleasare, moperesiti, ba ba laela kwa mabaleng a Moabe fa nokeng ya Joretane go lebagana le Jerigo gore ba balwe 4go simolola ka ba ba dinyaga di le 20 le bomogoloa-bone jaaka Morena a laetse Moše. Baiseraele ba ba tswang kwa Egepeto ke ba:
5Ke Rubene morwa Iseraele wa ntlha. Bomorwa Rubene ka fa ditshikeng tsa bone ke losika lwa ga Henoge lwa boora Henoge le losika lwa ga Phalo lwa boora Phalo
6le losika lwa ga Heserone lwa boora Heserone le losika lwa ga Karemi lwa boora Karemi. 7Ke tsona ditshika tsa Barubene. Ba ba badilweng ba bone ba ne ba le 43 730. 8Oora Phalo ke Eliabe. 9Bomorwa Eliabe ke Nemuele le Dathane le Abirame. Ke bone Dathane le Abirame ba ba neng ba bileditswe mo lekgotleng la phuthego, ba ba neng ba rukhutlhegela Moše le Arone ba le mo lekokong la ga Kora, jale fa ba rukhutlhegela Morena. 10Mme lefatshe la atlhamisa molomo wa lone, la ba metsa mmogo le Kora, jale fa lekoko leo le swa, ka molelo o ne o ja banna ba le 250, ba nna sekao se se tlhagisang. 11Mme bomorwa Kora ba se ka ba swa nabo.
12Bomorwa Simeone ka fa ditshikeng tsa bone ke losika lwa ga Nemuele lwa boora Nemuele le losika lwa ga Jamine lwa boora Jamine le losika lwa ga Jagine lwa boora Jagine 13le losika lwa ga Sera lwa boora Sera le losika lwa ga Saule lwa boora Saule. 14Ke tsona ditshika tsa Basimeone. Ba ba badilweng ba bone ba ne ba le 22 200.
15Bomorwa Gate ka fa ditshikeng tsa bone ke losika lwa ga Sefone lwa boora Sefone le losika lwa ga Haki lwa boora Haki le losika lwa ga Suni lwa boora Suni, 16le losika lwa ga Oseni lwa boora Oseni le losika lwa ga Eri lwa boora Eri 17le losika lwa ga Arote lwa boora Arote le losika lwa ga Aredi lwa boora Aredi. 18Ke tsona ditshika tsa Bagate. Ba ba badilweng ba bone ba ne ba le 40 500.
19Bomorwa Juta ke Ere le Onane. Mme Ere le Onane ba sa le ba swela kwa lefatsheng la Kanana.
20Bomorwa Juta ka fa ditshikeng tsa bone ke losika lwa ga Sela lwa boora Sela le losika lwa ga Pherese lwa boora Pherese le losika lwa ga Sera lwa boora Sera. 21Boora Pherese ke losika lwa ga Heserone lwa boora Heserone le losika lwa ga Hamule lwa boora Hamule.
22Ke tsona ditshika tsa Bajuta. Ba ba badilweng ba bone ba ne ba le 76 500.
23Bomorwa Isašare ka fa ditshikeng tsa bone ke losika lwa ga Thola lwa boora Thola le losika lwa ga Phuwa lwa boora Phuwa 24le losika lwa ga Jašube lwa boora Jašube le losika lwa ga Simerone lwa boora Simerone. 25Ke tsona ditshika tsa Baisašare. Ba ba badilweng ba bone ba ne ba le 64 300.
26Bomorwa Sebulone ka fa ditshikeng tsa bone ke losika lwa ga Serete lwa boora Serete le losika lwa ga Elone lwa boora Elone le losika lwa ga Jahalele lwa boora Jahalele. 27Ke tsona ditshika tsa Basebulone. Ba ba badilweng ba bone ba ne ba le 60 500.
28Bomorwa Josefa ke Manase le Eferaime.
29Bomorwa Manase ka fa ditshikeng tsa bone ke losika lwa ga Magire lwa boora Magire. Magire a tsala Gileate. Gape ke losika lwa ga Gileate lwa boora Gileate.
30Boora Gileate ke ba: Ke losika lwa ga Jesere lwa boora Jesere le losika lwa ga Heleke lwa boora Heleke 31le losika lwa ga Aseriele lwa boora Aseriele le losika lwa ga Šegeme lwa boora Šegeme 32le losika lwa ga Semita lwa boora Semita le losika lwa ga Hefere lwa boora Hefere. 33Mme Selofehate morwa Hefere o ne a se na bomorwa, fa e se bomorwadi fela. Maina a bomorwadia Selofehate e ne e le Magala le Noa le Hogola le Mileka le Thiresa.
34Ke tsona ditshika tsa Bamanase. Ba ba badilweng ba bone ba ne ba le 52 700.
35Bomorwa Eferaime ka fa ditshikeng tsa bone ke ba: Ke losika lwa ga Suthela lwa boora Suthela le losika lwa ga Begere lwa boora Begere le losika lwa ga Thahane lwa boora Thahane. 36Boora Suthela ke ba: Ke losika lwa ga Erane lwa boora Erane. 37Ke tsona ditshika tsa Baeferaime. Ba ba badilweng ba bone ba ne ba le 32 500. Ke bone bomorwa Josefa ka fa ditshikeng tsa bone.
38Bomorwa Benyamene ka fa ditshikeng tsa bone ke losika lwa ga Bela lwa boora Bela le losika lwa ga Asebele lwa boora Asebele le losika lwa ga Ahirame lwa boora Ahirame 39le losika lwa ga Sefufame lwa boora Sefufame le losika lwa ga Hufame lwa boora Hufame. 40Bomorwa Bela e ne e le Arete le Naamane. Losika lwa ga Arete ke boora Arete. Losika lwa ga Naamane ke boora Naamane. 41Ke bone bomorwa Benyamene ka fa ditshikeng tsa bone. Ba ba badilweng ba bone ba ne ba le 45 600.
42Bomorwa Dane ka fa ditshikeng tsa bone ke ba: Ke losika lwa ga Suhame lwa boora Suhame. Ke tsona ditshika tsa Badane ka fa ditshikeng tsa bone. 43Ditshika tsotlhe tsa boora Suhame – ba ba badilweng ba bone ba ne ba le 64 400.
44Bomorwa Asere ka fa ditshikeng tsa bone ke losika lwa ga Imena lwa boora Imena le losika lwa ga Iswi lwa boora Iswi le losika lwa ga Beria lwa boora Beria. 45Ba bomorwa Beria ke losika lwa ga Hebere lwa boora Hebere le losika lwa ga Malekhiele lwa boora Malekhiele. 46Leina la morwadia Asere e ne e le Sera. 47Ke tsona ditshika tsa Baasere. Ba ba badilweng ba bone ba ne ba le 53 400.
48Bomorwa Nafetale ka fa ditshikeng tsa bone ke losika lwa ga Jahaseele lwa boora Jahaseele le losika lwa ga Guni lwa boora Guni 49le losika lwa ga Jesere lwa boora Jesere le losika lwa ga Sileme lwa boora Sileme. 50Ke tsona ditshika tsa Banafetale ka fa ditshikeng tsa bone. Ba ba badilweng ba bone ba ne ba le 45 400.
51Ba ba badilweng ba Baiseraele ke ba le 601 400.
52Morena a ba a raya Moše a re: 53“Ke bao ba tshwanetsweng go kgaoganngwa lefatshe go nna boswa ka fa palong ya maina. 54Ba bantsi o ba nee naga e kgolo, ba ba seng bantsi o ba nee naga e nnye. Lotso longwe le longwe lo newe boswa jwa lone ka fa palong ya ba ba badilweng ba lone. 55Fela a lefatshe le kgaoganngwe ka tengwa. A ba rue ka fa maineng a ditso tsa borraabo.
Još. 14:2
56A boswa jwa bone bo kgaoganngwe ka tengwa fa gare ga ba bantsi le ba ba seng bantsi.”
57Ba ba badilweng ba Balefi ka fa ditshikeng tsa bone ke ba: Ke losika lwa ga Geresone lwa boora Geresone le losika lwa ga Kahathe lwa boora Kahathe le losika lwa ga Merari lwa boora Merari.
58Ditshika tsa Balefi ke tse: Ke losika lwa ga Lebeni le losika lwa ga Heberone le losika lwa ga Magedi le losika lwa ga Muši le losika lwa ga Kora. Kahathe a tsala Amerame. 59Leina la mosadi wa ga Amerame ke Jogebete oora Lefi, yo mmaagwe a mo tsholetseng Lefi kwa Egepeto; ene a tshola le Amerame Arone le Moše le Miriame, kgaitsadia-bone. 60Bomorwa Arone ke Natabe le Abihu le Eleasare le Ithamare. 61Mme Natabe le Abihu ba ne ba swa, fa ba tlisa molelo o sele fa pele ga Morena.
62Ba ba badilweng ba bone ba ne ba le 23 000, e le ba batonanyana botlhe go simolola ka ba kgwedi le bomogoloa-bone. Gonne ba ne ba sa balelwa mmogo le Baiseraele ba bangwe, ka ba se ka ba newa boswa mo gare ga Baiseraele.
63Ke bone ba ba badilweng ke Moše le Eleasare moperesiti ba ba badileng Baiseraele kwa mabaleng a Moabe gaufi le Joretane go lebagana le Jerigo. 64Mo go bao go ne go se ope wa Baiseraele ba ba badilweng ke Moše le Arone moperesiti kwa sekakeng sa Sinai.
65Gonne Morena o ne a ba reile a re, ba tshwanetse go swela mo sekakeng. Ga se ka ga sala ope wa bone fa e se Kalebe morwa Jefune le Jošua morwa Nune.

robotstxt: allowed

filter: keep


text:
BOTSHABELO SECTION C1 Postal Code (FS)
Botshabelo Section C1 is a suburb of Motheo, Free State with a postal code. It is about 61 kms north of FS's capital city of Bloemfontein.
Botshabelo Section C1
Bloemfontein
- Botjhaba-tsatsi, Botshabelo East, Botshabelo Section A, Botshabelo Section B, Botshabelo Section E, Botshabelo Section F, Botshabelo Section G, Botshabelo Section H, Botshabelo Section J, Botshabelo Section K, Botshabelo Section L, Botshabelo Section M, Botshabelo Section N, Botshabelo Section T, Botshabelo Section U, Botshabelo Section W, Botshabelo Seksie A, Botshabelo Seksie B, Botshabelo Seksie E, Botshabelo Seksie F, Botshabelo Seksie G, Botshabelo Seksie H, Botshabelo Seksie J, Botshabelo Seksie K, Botshabelo Seksie L, Botshabelo Seksie M, Botshabelo Seksie N, Botshabelo Seksie T, Botshabelo Seksie U, Botshabelo Seksie W, Botshabelo-oos, Dikhothatso, Ramahutsi, Ratau Ext, Ratau Uit
- Qpzm Postal codes Free State Suburb of the Day: Sunsetvion -> Xhariep -> Free State


text: 5 “Wena morwa motho, itseele tšhaka e e bogale gore o e dirise jaaka legare la mmeodi wa moriri. Beola tlhogo ya gago le ditedu tsa gago ka yone, go tswa foo o tseye dikale o lekanye moriri oo, o bo o o kgaoganya.2 O fise karolo nngwe ya one mo molelong mo teng ga motse fa malatsi a go o tlhasela a wela.+ Go tswa foo, o tseye karolo e nngwe ya one o bo o e itaya ka tšhaka go dikologa motse* gotlhe fela,+ mme karolo ya one ya bofelo o e gasamise mo phefong, mme ke tla somola tšhaka gore ke e lelekise.+3 “Gape o tseye meriri e le mmalwa ya one o bo o e phuthela mo momenong wa seaparo sa gago.4 Mme o tseye e mengwe gape o e latlhele mo molelong o bo o e fisa. Molelo o tla tswa mo go yone o bo o anamela kwa bathong botlhe ba Iseraele.+5 “Seno ke se Morena Molaodimogolo Jehofa a se buang: ‘Yono ke Jerusalema. Ke mo tlhomile mo gare ga ditšhaba, a dikologilwe ke dinaga tse dingwe.6 Le fa go ntse jalo, ga o a ikobela ditshwetso tsa me tsa boatlhodi le melao ya me, a dira bosula go feta ditšhaba tse dingwe le dinaga tsotlhe tse di mo dikologileng.+ Gonne ba ganne ditshwetso tsa me tsa boatlhodi, e bile ga ba a ka ba tsamaya mo melaong ya me.’7 “Ka jalo, seno ke se Morena Molaodimogolo Jehofa a se buang: ‘E re ka lo ile lwa nna letshwenyo go feta ditšhaba tse di lo dikologileng, lwa se ka lwa tsamaya mo melaong ya me e bile lo sa diragatsa ditshwetso tsa me tsa boatlhodi, go na le moo lo ile lwa diragatsa ditshwetso tsa boatlhodi tsa ditšhaba tse di lo dikologileng,+8 seno ke se Morena Molaodimogolo Jehofa a se buang: “Jaanong ke tla go tlhasela, wena motse,+ mme ke tla go atlhola ditšhaba tseo di ntse di go lebile.+9 Ke tla go dira sengwe se ke iseng nke ke se go dire, e bile ke se kitla ke dira sengwe se se tshwanang le sone gape, ka ntlha ya dilo tsotlhe tse di makgapha tse o di dirang.+10 “‘“Ka jalo, borre ba ba mo go wena ba tla ja bomorwaabone,+ mme barwa ba tla ja borraabone, mme ke tla go atlhola ke bo ke gasamisetsa batho botlhe ba gago ba ba setseng kwa dikarolong tse di farologaneng.”’*+11 “‘Ka jalo, ke ikana ka nna,’ go bua Morena Molaodimogolo Jehofa, ‘e re ka o ne wa leswafatsa lefelo la me le le boitshepo ka medingwana yotlhe ya gago e e ferosang sebete le ka dilo tsotlhe tse di makgapha tse o di dirang,+ le nna ke tla go latlha;* ga nkitla ke go utlwela botlhoko e bile ga nkitla ke go tlhomogela pelo.+12 Batho bangwe ba ba mo motseng ba tla bolawa ke bolwetse jwa leroborobo kgotsa ba tla nyelela ka ntlha ya leuba. Ba bangwe ba tla bolawa ka tšhaka gotlhe fela go go dikologa.+ Mme ba ba setseng ke tla ba gasamisetsa kwa dikarolong tse di farologaneng,* e bile ke tla somola tšhaka gore ke ba lelekise.+13 Foo bogale jwa me bo tla fela, e bile tšhakgalo ya me e tla kokobela, mme ke tla bo ke kgotsofetse.+ Mme fa ke sena go diragatsa tšhakgalo ya me mo go bone, ba tla tshwanelwa ke go itse gore nna, Jehofa, ke buile gore ke batla gore batho ba nkobamele ke le esi.+14 “‘Ke tla go dira marope le sengwe sa go kgobiwa mo ditšhabeng tse di go dikologileng le fa pele ga matlho a mongwe le mongwe yo o fetang ka tsela.+15 O tla fetoga sengwe sa go kgobiwa le sa go sotliwa,+ sekao se se tlhagisang le selo se se tshosang mo ditšhabeng tse di go dikologileng, fa ke tla bo ke tlisa katlholo mo go wena ke galefile, ke shakgetse e bile ke go otlhaya ka bogale. Nna Jehofa, ke buile.16 “‘Ke tla ba romelela metswi e e kotsi ya leuba gore e ba senye. Metswi e ke e romelang e tla lo bolaya.+ Ke tla dira gore leuba le nne maswe ka go senya mabolokelo a lona a senkgwe.*+17 Ke tla lo romelela leuba le dibatana tse di kotsi,+ mme di tla lo amoga bana. Lo tla bolawa ke bolwetse jwa leroborobo le tšhaka.+ Nna Jehofa, ke buile.’”


text:
211Morena o ne a tshegofatsa Sara jaaka a buile; Morena a direla Sara, ka fa a mo solofeditseng ka teng.
2Sara a nna moimana, a belegela Aborahame ngwana wa mosimane mo botsofeng jwa gagwe ka nako e Modimo o neng o e mmoleletse.
3Morwawe yo a mo tsaletsweng, yo Sara a mo mmelegetseng, Aborahame a mo taya leina la Isaka.
4Aborahame a ba a rupisa Isaka morwawe a le malatsi a a robedi, jaaka Modimo o mo laetse.
5Aborahame o ne a le dinyaga di le lekgolo, fa go tsalwa Isaka morwawe.
Baroma 4:19
6Sara ene a re: “Modimo o ntiretse setshego; mongwe le mongwe yo o utlwang o tla ntshega.”
7A ba a re: “Ke mang yo o neng a ka raya Aborahame a re: ‘Sara o tla amusa bana’? Gonne ke mmelegetse morwa a ntse a tsofetse.”
8Ngwana ene a gola, a ba a kgwisiwa. Aborahame a dira moletlo o mogolo ka letsatsi le Isaka o kgwisitsweng ka lone.
9Jaanong ya re Sara a bona morwa Hagare wa Moegepeto yo a mmelegetseng Aborahame, a tshega, 10a raya Aborahame a re: “Leleka lelata le, le morwaa-lona! Gonne morwa lelata le ga a tshwanela go ja boswa le Isaka morwaake.”
11Lefoko leo la kgopisa Aborahame ka ntlha ya ga morwawe Isemaele. 12Mme Modimo wa raya Aborahame wa re: “Se kgopisege ka ntlha ya mosimane le ka ntlha ya lelata la gago. Utlwa lentswe la ga Sara mo go tsotlhe tse o di buang nao; gonne losika lwa gago lo tla bidiwa ka Isaka.
Baheb. 11:18
13Fela le morwa lelata ke tla mo dira setšhaba se segolo, ka gonne ke ngwana wa gago.”
14Ke fa Aborahame a phakela mo mosong, a tsaya senkgwe le lekuka la metsi, a di naya Hagare, a di baya mo legetleng la gagwe, le ngwana, a mo naya tsela. Hagare a tsamaya, a kgarakgatshega mo sekakeng sa Bereseba. 15Ya re metsi a sena go fela mo lekukeng a latlhela ngwana fa tlase ga sengwe sa ditlhatshana, 16a tloga, a nna fatshe a lebagana nae a le kgakalanyana, fa bora bo ka hulang go fitlha teng, gonne a re: “Ke palelwa ke go leba ngwana a swa.” A nna jalo a lebaganye nae. Ngwana a tlhatlosa lentswe, a lela.
17Modimo wa utlwa lentswe la mosimane. Moengele wa Modimo a bitsa Hagare a le kwa legodimong, a mo raya a re: “Molato ke eng, Hagare? Se boife, gonne Modimo o utlwile lentswe la mosimane fa a leng teng. 18Nanoga o tsee mosimane, o mo tshware ka letsogo, gonne ke tla mo dira setšhaba se segolo.” 19Ke fa Modimo o mmudulola matlho, a bona sediba sa metsi, a ya a tlatsa metsi mo lekukeng, a nosa mosimane. 20Modimo wa nna le mosimane, a gola, a nna mo sekakeng, a tswa mohulabora. 21A nna mo sekakeng sa Pharane; mmaagwe a mmatlela mosadi kwa lefatsheng la Egepeto.
22Ka sebaka sona se Abimelege o ne a bua le Aborahame, a na le Phigolo, molaodi wa mephato ya gagwe, a re: “Modimo o na nao mo go tsotlhe tse o di dirang.
23Jaanong ge, inkanele fano ka Modimo, fa o se kitla o ntirela ka boikanyologo, le fa e le banake gongwe bana ba banake; mme lorato lo ke go diretseng ka lone, le nna o ntirele ka lone mmogo le lefatshe le o fudisang mo go lone.”
24Aborahame a re: “Ke tla ikana jalo.”
25Fela Aborahame a kgalemela Abimelege ka ntlha ya sediba sa metsi se batlhanka ba ga Abimelege ba se mo amogileng ka thata.
26Abimelege a araba a re: “Ga ke itse gore ke mang yo o dirileng jalo; le gona ga o a ka wa mpegela; le gona ke simolola go utlwa kajeno.” 27Ke fa Aborahame a ntsha dinku le dikgomo, a di naya Abimelege; ba babedi bao ba dira kgolagano jalo. 28Mme Aborahame a beela dikwana tse supa tsa letsomane fa thoko. 29Ke fa Abimelege a botsa Aborahame a re: “Dikwana tse supa tseo tse o di tlhaotseng di le nosi ke tsa eng?”
30Aborahame a re: “Ke go re o amogele dikwana tse supa tseo mo seatleng sa me gore e nne sesupo sa me sa go re ke epile sediba seo.” 31Ke ka moo felo foo go biditsweng Bereseba;21:31 Ke go re: Sediba sa maikano. gonne ba ikanne teng ka bobedi jwa bone.
32Ba ne ba dira kgolagano jalo kwa Bereseba. Morago ga moo Abimelege a nanoga, a na le Phigolo, molaodi wa mephato ya gagwe, ba boela kwa lefatsheng la Bafelesita. 33Aborahame a tlhoma setlhare sa motamariseka kwa Bereseba; teng koo a bitsa leina la Morena Modimo o o sa khutleng.
Jes. 40:28
Baroma 16:26
34Aborahame a nna sebaka se seleele mo lefatsheng la Bafelesita e le moeng.


text:
301Mafoko a ga Agure morwa Jake wa ga Masa. Monna yo o a re: “Ke itapiseditse Modimo; ke itapiseditse Modimo. Ke feletswe. 2Gonne ke seeleele sa phologolo, ga ke motho; ga ke na tlhaloganyo ya motho. 3Ga ke a ithuta botlhale; ene Moitshepi ga ke na kitso ya go mo itse. 4Go tlhatlogetse mang kwa legodimong a ba a boa? Ke mang yo o huparetseng phefo ka diatla tsa gagwe? Ke mang yo o bofeletseng metsi mo kobong? Ke mang yo o tlhomamisitseng dikhutlo tsotlhe tsa lefatshe? Leina la gagwe ke mang? Leina la Morwawe ke mang? Nkarabe, fa o itse tseo.”
5Mafoko otlhe a Modimo a itshekisitswe; ona Modimo ke thebe ya ba ba batlang botshabelo mo go ona.
18:31
6Se oketse mafoko a ona, e se re gongwe wa go otla, mme wa fitlhelwa o le moaki.
7Ke kopa dilo di le pedi mo go wena; se nkganele ka tsona ke ise ke swe: 8Bolotsana le mafoko a maaka di katose mo go nna. Se mphe lehuma le e seng lehumo. Mphe dijo tse di ntekanyeng,
Math. 6:11
9e se re gongwe ka kgora, ka go itatola ka re: “Morena ke mang?” E se re gongwe ka humanega, ka utswa, ka senya leina la Modimo wa me.
10Se sebe motlhanka mo go mongwagwe, e se re gongwe a go roga, mme wa nna molato.
11Go na le batho bangwe ba ba rogang borraabo, ba ba sa tshegofatseng bommaabo; 12ke ba ba ithayang ba re, ba phepa, mme ba ise ba tlhapisiwe maswe a bone.
13Batho bao – matlho a bona a ikgantsha jang ne! Dintshi tsa matlho a bona di supa boikgodiso jang ne!
14Batho bao – meno a bona ke ditšhaka, meno a ditlhaya tsa bona ke dithipa, ba ja babogisegi mo lefatsheng le go tlosa bahumanegi mo bathong.
15Kgofa e na le bomorwadia-yona ba le babedi ba ba reng: “Mphe! Mphe!” Go na le dilo di le tharo tse di sa kgoreng; ee, di le nne tse di sa reng: “Go ntse!” 16Ke felo ga baswi le moopa le lefatshe le le sa kgoreng metsi le molelo o o sa reng: “Go lekanye.”
17Leitlho le le sotlang rraalo, le le nyatsang go utlwa mmaalo, magakabe a molatswana a tla le gonya, manongnyana a tla le ja.
18Go dilo di le tharo tse di mpalelang; ee, di le nne tse ke sa di itseng.
19Ke tsela ya lenong kwa loaping, le tsela ya noga mo lefikeng, le tsela ya mokoro mo lewatleng, le tsela ya monna yo o nang le mosadi yo mošwa.
20Tsela ya mosadi yo o senyang nyalo e ntse jaana: Fa a jele, o iphimola molomo a re: “Ga ke a dira molato.”
21Lefatshe le roroma ka dilo di le tharo; ee, le palelwa ke go itshokela dilo di le nne: 22Ke motlhanka, fa a nna kgosi; le seeleele, fa se kgora dijo;
23le lefetwa, fa le nyalwa; le lelata, fa le leleka mohumagadi wa lone.
24Dilo di le nne di dinnye mo lefatsheng, mme di botlhale thata, ke tse: 25Ditshoswane ke morafe o o seng thata, mme di tle di baakanye dijo tsa tsona selemo;
10:5
26dipela ke morafe o o sa tiang, mme di tle di ikagele matlo mo mafikeng; 27tsie ga e na kgosi, mme segopa sotlhe sa yona se bolola ka thulaganyo; 28mokgantitswane ò ka o tshwara ka diatla, mme o mo matlong a dikgosi.
29Go dilo di le tharo tse di gwantang sentle, ee, dilo di le nne tse di tsamao e ntle, ke tse: 30Tau ke mogale mo gare ga dibata; ga e tshabe sepe; 31mokoko o gwanta mo gare ga dikgogo; le phoko e etelela letsomane pele; le kgosi e bolotsa mephato ya yona. 32Fa o dirile bosilo ka go ikgodisa, gongwe fa o logile maano a a bosula baya seatla mo molomong! 33Gonne go fetlha lobebe go ntsha serethe; go pitla dinko go ntsha madi; go tlhotlheletsa bogale go tsosa tlhabano.


text: 32 Mme mo ngwageng wa bo12, mo kgweding ya bo12, mo letsatsing la ntlha la kgwedi eo, Jehofa o ne a bua le nna gape a re:2 “Morwa motho, opelela Faro kgosi ya Egepeto pina ya khutsafalo, mme o mo reye o re,‘O ne o tshwana le tawana* e e nonofileng ya ditšhaba,Mme jaanong o didimaditswe.O ne o tshwana le setshedi se setona sa lewatle,+ o tsamayatsamaya o phasha metsi mo dinokeng tsa gago,O fudua metsi ka dinao tsa gago e bile o leswefatsa dinoka.’*3 Seno ke se Morena Molaodimogolo Jehofa a se buang:‘Ke tla tsharololela letlowa la me mo godimo ga gago ke dirisa ditšhaba tse dintsi tse di phuthegileng,Mme di tla go goga ka letlowa la me la go tshwara ditlhapi.4 Ke tla go tlogela mo lefatsheng;Ke tla go latlhela mo nageng.Ke tla dira gore dinonyane tsotlhe di kokoane mo godimo ga gago,Mme ke tla kgotsofatsa dibatana tsa lefatshe lotlhe ka nama ya gago.+5 Ke tla latlhela nama ya gago mo dithabengE bile ke tla tlatsa dikarolo tsa setopo sa gago mo mekgatšheng.+6 Ke tla kolobetsa lefatshe ka madi a gago a a pomponyegang go ya go fitlha kwa dithabeng,Mme a tla tlatsa melatswana.’*7 ‘Mme fa o fedisiwa ke tla khurumetsa magodimo ke bo ke fifatsa dinaledi tse di mo go one.Ke tla khurumetsa letsatsi ka maru,Mme ngwedi ga e kitla e ntsha lesedi la yone.+8 Ke tla fifatsa masedi otlhe a a phatsimang kwa magodimong ka ntlha ya gago,E bile ke tla khurumetsa lefatshe la gago ka lefifi,’ go bua Morena Molaodimogolo Jehofa.9 ‘Ke tla dira gore ditšhaba di le dintsi di ngomoge pelo fa ke isa batshwarwa ba gago kwa ditšhabeng tse dingwe,Kwa dinageng tse o iseng o ke o di itse.+10 Ke tla dira gore ditšhaba di le dintsi di gakgamale,E bile dikgosi tsa tsone di tla roroma di tshogile ka ntlha ya gago fa ke kgatikanya tšhaka ya me fa pele ga bone.Ba tla roroma ba sa kgaotse, mongwe le mongwe a tshaba gore o tla bolawaMo letsatsing la fa o wa.’11 Gonne seno ke se Morena Molaodimogolo Jehofa a se buang:‘Tšhaka ya kgosi ya Babelona e tla tla mo go wena.+12 Ke tla dira gore batlhabani ba ba maatla ba bolaye mephato ya gago ya masole ka ditšhaka,Botlhe fela e le ba ba setlhogo thata go gaisa ditšhaba tse dingwe.+Ba tla kokobetsa Egepeto ka gonne e ipelafatsa, mme mephato ya gagwe yotlhe ya masole e tla nyelediwa.+13 Ke tla fedisa diruiwa tsotlhe tsa gagwe fa thoko ga metsi a gagwe a mantsi,+Mme ga go na lonao lope lwa motho kgotsa tlhakwana epe ya seruiwa tse di tla a kgoberang gape.’+14 ‘Ka nako eo ke tla dira gore metsi a bone a itsheke,E bile ke tla dira gore dinoka tsa bone di elele jaaka leokwane,’ go bua Morena Molaodimogolo Jehofa.15 ‘Ba tla tshwanelwa ke go itse gore ke nna Jehofa+Fa ke dira gore Egepeto e nne lefatshe le le kgakgabetseng, lefatshe le go ntshitsweng sengwe le sengwe se se mo go lone,+Fa ke kgemetha batho botlhe ba ba nnang mo go lone.16 Eno ke pina ya khutsafalo, mme ruri batho ba tla e opela;Bomorwadia ditšhaba ba tla e opela.Ba tla e opelela Egepeto le mephato yotlhe ya gagwe,’ go bua Morena Molaodimogolo Jehofa.”17 Foo mo ngwageng wa bo12, mo letsatsing la bo15 la kgwedi eo, Jehofa o ne a nthaya a re:18 “Morwa motho, lelela mephato ya masole a Egepeto mme o* mo folosetse kwa tlase kwa lefatsheng, ene le bomorwadia ditšhaba tse di maatla, mmogo le ba ba fologelang mo lebitleng.19 “‘O gaisa mang ka bontle? Fologela kwa tlase, mme o lale le ba ba sa rupang!’20 “‘Ba tla wela mo gare ga batho ba ba bolailweng ka tšhaka.+ O* neeletswe tšhaka; mo gogeleng kgakala mmogo le mephato yotlhe ya gagwe ya masole.21 “‘Batlhabani ba ba maatla ba tla bua le ene le ba ba mo emang nôkeng go tswa mo tengteng ga Lebitla.* Ruri ba tla fologela kwa tlase e bile ba tla namalala jaaka ba ba sa rupang, ba bolailwe ka tšhaka.22 Asiria o gone koo le phuthego yotlhe ya gagwe. Mabitla a bone a mo dikologile, botlhe fela ba bolailwe ka tšhaka.+23 Mabitla a gagwe a kwa tengteng ga lefatshe, mme phuthego ya gagwe e rapaletse go dikologa lebitla la gagwe, botlhe fela ba kgemethilwe ka tšhaka, ka gonne fa ba ne ba sa ntse ba tshela ba ne ba dira gore batho ba nne ba tshogile.24 “‘Elama+ o gone koo le mephato yotlhe ya gagwe ya masole e e rapaletseng go dikologa lebitla la gagwe, botlhe e le ba ba bolailweng ka tšhaka. Ba fologetse kwa tlase kwa lefatsheng ba sa rupa, bone ba ba neng ba dira gore batho ba nne ba tshogile. Jaanong ba tla swaba mmogo le ba ba fologelang mo lebitleng.25 Ba mo* diretse bolao mo gare ga ba ba bolailweng, mmogo le mephato yotlhe ya gagwe ya masole e e rapaletseng go dikologa mabitla a gagwe. Botlhe ga ba a rupa, ba bolailwe ka tšhaka, ka gonne fa ba ne ba sa ntse ba tshela ba ne ba dira gore batho ba nne ba tshogile; mme ba tla swaba mmogo le ba ba fologelang mo lebitleng. O beilwe mo gare ga ba ba bolailweng.26 “‘Ke gone kwa Mesheke le Tubale+ le mephato yotlhe ya bone* ya masole ba leng gone. Mabitla a bone* a mo* dikologile. Botlhe ga ba a rupa, ba tlhabilwe ka tšhaka, ka gonne fa ba ne ba sa ntse ba tshela ba ne ba dira gore batho ba nne ba tshogile.27 A ga ba kitla ba lala le batlhabani ba ba maatla ba ba sa rupang ba ba bolailweng, ba ba fologetseng mo Lebitleng* le dibetsa tsa bone tsa ntwa? Mme ba tla sama ditšhaka tsa bone,* e bile ba tla baya maleo a bone mo marapong a bone, ka gonne batlhabani bano ba ba maatla ba ne ba dira gore batho ba nne ba tshogile.28 Mme wena, o tla robaganngwa mo gare ga ba ba sa rupang, mme o tla lala le ba ba bolailweng ka tšhaka.29 “‘Edoma+ o gone koo, le dikgosi tsa gagwe le dikgosana tsotlhe tsa gagwe; di ne tsa ladiwa mo gare ga ba ba bolailweng ka tšhaka le fa gone di ne di le maatla. Le tsone di tla lala le ba ba sa rupang+ le ba ba fologelang mo lebitleng.30 “‘Dikgosana* tsotlhe tsa bokone di gone koo, mmogo le Basidona+ botlhe, ba ba fologetseng kwa tlase ba tlontlologile le ba ba bolailweng le fa gone maatla a bone a ne a baka letshogo. Ba tla fitlhwa ba sa rupa le ba ba bolailweng ka tšhaka mme ba tla swaba mmogo le ba ba fologelang mo lebitleng.31 “‘Faro o tla bona batho bano botlhe, mme o tla gomotsega ka ntlha ya se se diragaletseng mephato ya gagwe ya masole;+ Faro le masole a gagwe otlhe ba tla bolawa ka tšhaka,’ go bua Morena Molaodimogolo Jehofa.32 “‘E re ka Faro a ne a dira gore batho ba nne ba tshogile, ene le mephato yotlhe ya gagwe ya masole ba tla fitlhwa le ba ba sa rupang, le ba ba bolailweng ka tšhaka,’ go bua Morena Molaodimogolo Jehofa.”


text:
41“Wena morwa-motho, tsaya seekana se se sematla, o se bee fa pele ga gago, o bope setshwantsho sa motse wa Jerusalema mo go sona. 2Ò o tshwantshe o dikanyeditswe ke ntwa, ò age kago ya go o tlhola, ò kgobokanyetse mmu fa loboteng wa go tsena mo go ona o o tlhomele mathibelelo a batlhabani, ò o emisetse dithuba-lobota mo tikologong. 3Le gona tsaya tshipi e e papetla, ò e dire lobota lwa tshipi fa gare ga gago le motse, ò lebise sefatlhego sa gago kwa go ona ka bogale gore o dikanyediwe ka ntwa; ee, ò o dikanyetse ka ntwa. A seo e nne sesupo mo Baiseraeleng.
4“Gape rapama ka lotlhakore lwa gago lwa molema, ò bee molato wa Baiseraele mo go lone; ò rwale molato wa bone ka malatsi otlhe a ka ona ò rapameng ka lone. 5Dinyaga tsa petso ya molato wa bone ke tla di go fetolela malatsi a a kana ka tsona, e bong a le 390, a ò tla rwalang molato wa Baiseraele ka ona. 6E re fa ò sena go fetsa malatsi ao, ò rapame gape, mme e le ka lotlhakore lwa gago lo lo jang, ò rwale molato wa Bajuta ka malatsi a le 40. Le foo letsatsi lengwe le lengwe le supa ngwaga.
7“Mme sefatlhego sa gago o se lebise kwa ntweng e e dikanyetsang motse wa Jerusalema, o apotse letsogo, ò o bolelele petso ya ona e sa le kwa pele. 8Bona, ke tla go golega ka dikgole gore ò palelwe ke go iphetola go tsamaya ò fetse malatsi a pitlagano ya gago.
9“Wena tsaya korong le garase le dinawa le lotlhodi le mabele le lebelebele, o di tshele mo mogopong o le mongwe, o itirele dijo ka tsona gore ò di je ka malatsi otlhe a ò tla bong ò rapame ka lotlhakore ka ona, e bong malatsi a le 390. 10Dijo tsa gago tse ò tla di jang, a di lekanngwe, e nne tse di ka tlalang magofi a mabedi ka letsatsi; ò di je ka dinako tsa tsona. 11Le metsi ò a nwe ka selekanyo, e bong digo tse pedi, ò a nwe ka dinako tsa ona. 12O je dinkgwe tsa garase tse ò di besang ka dibi tsa mantle a motho fa pele ga matlho a bone.”
13Gape Morena a re: “Baiseraele ba tla ja dijo tsa bone jalo, di itshekologile, ba le mo ditšhabeng kwa ka tla ba lelekelang gona.”
14Mme nna ka re: “Ao, Morena Modimo! Bona, ga ke ise ke itshekologe ka gope; ga ke ise ke je se se suleng gongwe se se gagotsweng ke dibata go tswa bonyaneng jwa me go fitlhelela kajeno; nama e e bodileng ga e ise e tsene mo molomong wa me.”
15Ke fa a nthaya a re: “Go siame, ke go dumelela dibi tsa kgomo boemong jwa mantle a motho gore o baakanye dijo tsa gago mo go tsona.”
16A ba a nthaya a re: “Morwa-motho, bona, ke tla senya seiphediso sa dijo mo Jerusalema. Ba tla ja dijo tse di lekantsweng ka tshwenyego, ba nwa metsi ka selekanyo ba reregile;
17gore ba tlhoke dijo le metsi, ba rerege, motho le morwa-rraagwe, ba tlhorege ka molato wa bone.


text:
Go Tokafatsa Baithuti ba ba nang le Bokgoni jwa go Tlhama le go Arogana Tshedimosetso ka Inthanete
Go na le maikaelelo a le mane a barutwana ba ba nang le bokgoni jwa go tlhama le go arogana tshedimosetso ka inthanete, a mangwe le mangwe a one a akaretsang maikemisetso a go ithuta. Le fa mangwe a maikaelelo a bokgoni jwa go tlhama le go arogana tshedimosetso ka inthanete a boeletsa melawanatheo e e ntseng e tsewa e le ya botlhokwa go tloga kgale ya bokgoni jwa go lemoga le go dirisa tshedimosetso, a mangwe ke a mantšhwa, a a bontshang maemo a gompieno a a fetogang a tshedimosetso. Bontsi jwa maikaelelo a a rileng a go ithuta a farologana kgakala thata le kitso e e tlwaelegileng ya go lemoga le go dirisa tshedimosetso, go neela dipoelo tse di ka dirisiwang mo mefuteng e e farologaneng ya mafelo a thuto.
Go ithuta go nna le bokgoni jwa go tlhama le go arogana tshedimosetso ka inthanete go wela mo dikarolwaneng tse nne: tsa maitsholo (se baithuti ba tshwanetseng go nna le bokgoni jwa go se dira fa ba feditse ka katlego ditirwana tsa go ithuta —bokgoni), monagano (se baithuti ba tshwanetseng go se itse fa ba feditse ka katlego ditirwana tsa go ithuta—tlhaloganyo, thulaganyo, tiriso, tshekatsheko), maikutlo (diphetogo mo maikutlong a barutwana ka go tsaya karolo mo ditirwaneng tsa go ithuta), le kitso (se barutwana ba se akanyang ka dikakanyo tsa bone—go tlhaloganya ka go lebelela se ba se dirang gore ba ithuta jang le gore ke goreng ba ithuta, se ba se itseng le se ba sa se itseng, dikakanyetsopele tsa bone, le gore ba tswelela jang go ithuta). Maikaelelo mangwe le mangwe a go ithuta fa tlase a wela mo setlhopheng se le sengwe kgotsa mo ditlhopheng di le dintsi tsa ditlhopha tse, mme a supilwe ka tsela e e ntseng jalo (B ke sa maitsholo, C sa monagano, A sa maikutlo, M sa kitso).
Maikaelelo a a go ithuta a dumela gore “barutwana” ba ba nang le bokgoni jwa go tlhama le go arogana tshedimosetso ka inthanete, jaaka ba bidiwa fano, ba tshwanetse go ithuta mo go tswelelang, fa go akanyediwa lemorago le le fetogang ka gale le ka bonako la tshedimosetso. Bafatlhosi le barutwana ba ka fitlhelela maikaelelo a ka ditsela tsa mefutafuta, go ya ka maemo a go ithuta, ka go tlhopha mo lenaneng la ditirwana tsa go ithuta. Maikaelelo a tsewa ka tsela e e anameng, gore a sale a ntse a kgona go oketsega kgotsa go fokotsega ka bogolo, go tlhamega, le go fitlhelesega mo maemong a a farologaneng.
Maikaelelo 1: Go sekaseka ka matlhagatlhaga matheriale o o tlhagelelang mo webosaeteng fa gape go sekasekiwa go sekamela mo letlhakoreng le le rileng ga motho o o rileng
- Go rurifatsa kitso ya boitseanape mme o amogela gore go na le baitseanape/bomankge. (A, C)
- Go amogela gore matheriale o o tlhagelelang mo webosaeteng ga o tlhamelwe ka dinako tsotlhe mabaka a a ka fa molaong, le gore go na le tshekamelo ya ka mo letlhakoreng lengwe, e ka bobedi e sa bonaleng le e e bonalang. (C)
- Go akanya ka kelotlhoko gore o ikutlwa jang ka ga tshedimosetso kgotsa maemo a tshedimosetso go akanyetsa megopolo e mentsi. (A, M)
- Go batla ka boitemogo tshedimosetso mo mefutafuteng ya megopolo le metswedi. (B)
- Go netefatsa gore maikemisetso a motswedi, mofuta wa tokomane, le tsela ya thomelo di ama jang boleng jwa yone mo maemong a a rileng. (B, C)
- Go farologanya fa gare ga ditshwaelo tsa tseleganyo le mogopolo o o ikaegileng ka tlhotlhomiso, go lemoga gore melawanatheo le ditumelo di tsenyeleditswe mo tshedimosetsong yotlhe. (C)
- Go tlhomamisa boleng jwa tshedimosetso ya semmuso le e e seng ya semmuso go tswa mo metsweding e e farologaneng ya inthanete, e e jaaka ya akatemeki, e e tlhamilweng ke modirisi mongwe, le di-OER. (C)
- Go sekaseka tshedimosetso e e tlhamilweng ke modirisi mongwe mo maemong a mafaratlhatlha a botsalano le go farologanya fa gare ga maikutlo le ntlha ya mmatota.(B, C)
- Go sekaseka mo go tseneletseng tshedimosetso go tswa mo metsweding yotlhe, go akaretsa matheriale o o fetogang o o tlhagelelang mo webosaeteng, o o anamisiwang ka tiriso ya inthanete. (B)
- Go tlhatlhoba gore o ikutlwa jang ka tshedimosetso e e tlhagisitsweng le gore se se ama jang tsibogo ya gago. (A, M)
Maikaelelo 2: Go samagana le kitso le dikakanyo tsotlhe tsa boitlhamedi tse di sireleditsweng ka tetlokhopi go ya ka melawana e e siameng ya maitsholo le ka maikarabelo
- Go farologanya fa gare ga go tlhama tshedimosetso ya kwa tshimologong le go tokafatsa matheriale o o tlhagelelang mo webosaeteng o o reboletsweng laesense e e nang le sete ya mabaka a a dirisiwang mo tlhamong ya kwa tshimologong a gore mongwe le mongwe yo o dirisang tlhamo eo o tshwanetse go latela melawana le mabaka a laesense. (C)
- Go tlhama ka maikarabelo le go arogana tshedimosetso ya kwa tshimologong le go tokafatsa le go dirisa sešwa go ya ka melawana e e siameng ya maitsholo matheriale o o tlhagelelang mo webosaeteng o o reboletsweng laesense e e nang le sete ya mabaka a a dirisiwang mo tlhamong ya kwa tshimologong a gore mongwe le mongwe yo o dirisang tlhamo eo o tshwanetse go latela melawana le mabaka a laesense. (B)
- Go farologanya fa gare ga tshedimosetso ya botlhe le ya sebele le go dira ditshwetso tse di latelang melawana e e siameng ya maitsholo le tse di nang le dintlha ka botlalo ka ga go arogana tshedimosetso ka tsela e e maleba mo inthaneteng. (C)
- Go farologanya fa gare ga tetlokhopi, dilaesense tse di kgontshang kanamiso e e sa duelelweng le e e gololesegileng ya tlhamo, le sete ya mabaka a a dirisiwang mo tlhamong ya kwa tshimologong a gore mongwe le mongwe yo o dirisang tlhamo eo o tshwanetse go latela melawana le mabaka a laesense ka bobedi mo tlhamong le mo thebolelong ya laesense ya matheriale o o tlhagelelang mo webosaeteng wa kwa tshimologong kgotsa o o dirisiwang seš (B, C)
- Go supa le go latela ditsholofelo tse di rileng tsa kumako ya motswedi kgotsa mokwadi wa dikakanyo tse di rileng tsa boitlhamedi tse di sireleditsweng ka tetlokhopi mo seemong se o direlang mo go sone. (B, C)
Maikaelelo 3: Go tlhama le go arogana tshedimosetso mo maemong a tirisanommogo le botsayakarolo
- Go ipona jaaka motlhami ga mmogo le modirisi wa tshedimosetso. (A, M)
- Go tsaya karolo ka matsetseleko le go ya ka melawana e e siameng ya maitsholo mo maemong a tirisanommogo. (B)
- Go sireletsa khupamarama ya sebele le go sireletsa tshedimosetso ya gago ya mo inthaneteng. (B, C)
- Go arogana kitso ka nepagalo le ka tsela e e nonofileng ka tlhamo ya matheriale o o tlhagelelang mo inthaneteng ka go dirisa ditsela le dipopego tse di maleba le tse di fetogang. (B)
- Go fetisetsa tshedimosetso e e tlhagisitsweng ka tsela e e rileng mo tseleng e nngwe go fitlhelela ditlhoko tsa bareetsi ba ba rileng ka tsela e e gaisang. (B, C)
- Go lemoga gore gape barutwana ke barutabana le gore ba ruta se o se itseng kgotsa ba ithuta mo maemong a tirisanommogo. (A, B, C)
- Go sekaseka mo go tseneletseng le go rurifatsa matheriale o o tlhagelelang mo webosaeteng o o tlhamilweng ke modirisi yo o rileng le go o dirisa ka tsela e e maleba mo tlhamong ya kitso e ntš (B, C)
- Go lemoga dikaedi le melawana e e farologaneng go tlhama le go arogana tshedimosetso ya bareetsi mo lefatsheng ka bophara. (B, C)
Maikaelelo 4: Go dira ditogamaano tsa go ithuta go fitlhelela maikaelelo a sebele le a porofešenale a botshelo jotlhe
- Go lemoga gore go ithuta ke motseletsele wa ditirego le gore go akanya ka kelotlhoko ka diphoso go feleletsa go dirile gore go nne le dikitso le ditemogo tse dintš (M)
- Go sekaseka go ithuta go tlhomamisa kitso e e bonweng le ditlhaelo mo go tlhaloganyeng. (C, M)
- Go lemoga gore go akanya mo go tseneletseng go ikaegile ka kitso ya lekalana la thuto le go tsweletsa go tlhaloganya mo go tseneletseng ka go botsa le ka tlhotlhomiso. (A, B, C, M)
- Go bona botlhokwa jwa boitshoko, bokgoni jwa go fetoga, le bokgoni jwa go samagana le phetogo mo go ithuteng go go tswelelang mo botshelong jotlhe. (M)
- Go fetogela mo maemong a mantšhwa a go ithuta ka kgonagalo ya go fetoga ka ga mekgwa e e farologaneng ya go ithuta. (A, B)
- Go fetolela mo le go tlhaloganya dithekenoloji tse dintšhwa le ditlamorago tse di nang le tsone mo go ithuteng. (A, B)
- Go tlhaeletsana ka tsela e e nonofileng le go dirisana mmogo le ba bangwe mo mafelong a a tlhakanetsweng e le go ithuta go tswa mo megopolong e mentsi. (B, C)
- Go tsaya karolo mo go ithuteng ka tsela e motho a dirisang tshedimosetso ka boitlhamedi le ka kelotlhoko, go tsaya maikarabelo le go iketleeletsa go ithuta mo go rotloetsang ntlhatebo e e anameng ya lefatshe ka phitlhelelo ya lefatshe lotlha ya maemo a gompieno a mafaratlhatlha a botsalano. (B, M)
- Go dirisa go ithuta go nna le bokgoni jwa go tlhama le go arogana tshedimosetso ka inthanete jaaka boleng le mokgwatiriso o o tswelelang wa botshelo jotlhe. (M)
Trudi Jacobson (University at Albany), Tom Mackey (Empire State College), Kelsey O’Brien (University at Albany), Michele Forte (Empire State College) le Emer O’Keeffe (Schalmont School District)
E tlhabolotswe ka la Moranang 11, 2018
2014 Maikaelelo le Maikemisetso a Go Ithuta
Maikaelelo 1: Go sekaseka matheriale o o tlhagelelang mo webosaeteng mo go tseneletseng, go akaretsa matheriale o o tlhagelelang mo webosaeteng, o o fetogang, wa mo inthaneteng, o o jaaka dipampiri tsa tlhotlhomiso tse di aroganngwang pele ga tshekatsheko ya balekane ba akatemeki, diwebosaete tse motho ka nosi kgotsa setlhopha sa batho ba bayang tshedimosetso e ntšhwa ka gale gore batho ba e buise le go tshwaela mo go tsone (di-blog), le di-wiki
- Go baya motswedi wa tshedimosetso mo maemong a yone (sekai, maikemisetso a mokwadi, mofuta wa tshedimosetso, le tsela ya thomelo) go netefatsa boleng jwa matheriale wa seemo seo se se rileng (B, C)
- Go farologanya fa gare ga ditshwaelo tsa tseleganyo le tshedimosetso e e tlhagisitsweng mo mogopolong o o ikaegileng ka tlhotlhomiso thata, go lemoga gore melawanatheo le ditumelo di tsenyeleditswe mo tshedimosetsong yotlhe (C)
- Go tlhomamisa boleng jwa tshedimosetso ya semmuso le e e seng ya semmuso go tswa mo metsweding e e farologaneng various networked sources (ya akatemeki, e e tlhamislweng ke modirisi yo o rileng, di-OER, jj.) (C)
- Go sekaseka tsibogo ya modirisi jaaka motlhotlhomisi yo o matlhagatlhaga; go tlhaloganya mefuta e e farologaneng ya mekgwatiriso ya pegelotiro le maemo mo ditsela tse di tlwaelegileng tsa go neela tshedimosetso le mafaratlhatlha a botsalano (B, C)
- Go tlhaloganya botlhokwa jwa go sekaseka matheriale o o tlhagelelang mo webosaeteng go tswa mo metsweding e e farologaneng, go akaretsa matheriale o o tlhagelelang mo webosaeteng go tswa mo mafaratlhatlheng a botsalano, mo go tseneletseng (A)
Maikemisetso 2: Go tlhaloganya khupamarama ya sebele, melawana ya maitsholo ya tshedimosetso, le dintlha tsa boitlhamedi ka go dirisa monagano jo bo tlhokang tshireletso ka tetlokhopi mo maemong a a fetogang a thekenoloji
- Go farologanya fa gare ga tlhamo ya tshedimosetso ya kwa tshimologong le go tokafatsa kgotsa go dirisa sešwa metswedithuso e e ka kgonang go dirisiwa ke batho botlhe (C)
- Go farologanya mefuta ya tshedimosetso e e maleba go tlhama le go arogana le batho botlhe, le tshedimosetso ya poraefete e e anamisiwang mo maemong a a lekanyeditsweng thata / a tiriso ya khupamarama ka kelotlhoko (C)
- Go dirisa thekenoloji go aga webo e e siameng (B)
- Go dirisa tetlokhopi le thebolo ya dilaesense tse di kgontshang kanamiso e e sa duelelweng le e e gololesegileng ya tlhamo jaaka go le maleba mo tlhamong ya tshedimosetso ya kwa tshimologong kgotsa e e dirisiwang sešwa (B)
- Go lemoga dikakanyetso tsa melawana ya maitsholo a a siameng tsa go aroganya tshedimosetso (A)
- Go bua mo go utlwalang ka botlhokwa jwa kumako ya motswedi kgotsa mokwadi fa go adimiwa boitlhamedi jwa ba bangwe ka go dirisa monagano, jo bo tlhokang tshireletso ka tetlokhophi, go sa kgathalesege gore ke ka sebopego sefe (A)
- Go lemoga maemo a kumako e e nepagetseng ya motswedi kgotsa mokwadi e tlhokegang mo go one le go dirisa kumako eo ya motswedi kgotsa mokgwadi mo go tshwanang (C, B)
Maikaelelo 3: Go arogana tshedimosetso le go dirisana mmogo le ba bangwe mo maemong a a farologaneng a botsayakarolo
- Go tsaya karolo ka matsetseleko mo maemong a tirisanommogo (B)
- Go rwala maikarabelo a botsayakarolo mo maemong a tirisanommogo (A)
- Go bapisa dipharologantsho tse di kgethegileng tsa mefuta e e farologaneng ya tshedimosetso (s.k., athikele ya akatemeki, webosaete e motho ka nosi kgotsa setlhopha sa batho ba bayang tshedimosetso e ntšhwa ka gale gore batho ba e buise le go tshwaela mo go yone (blog), wiki, batho ba ba dirisang inthanete), le go nna le bokgoni jwa go dirisa ka tsela e e nonofileng le go umaka tshedimosetso mo tlhamong ya matheriale wa kwa tshimologong o o tlhagelelang mo webosaeteng (B)
- Go tlhalosa ditlamorago tse di kgonegang tsa metswedithuso ya mo inthaneteng tsa go arogana tshedimosetso (sekwalwa, ditshwantsho, bidio, le mekgwa e mengwe ya tlhaeletsano) ka tirisanommogo le ba bangwe (A)
- Go bontsha bokgoni jwa go fetisetsa tshedimosetso e e tlhagisitsweng ka tsela e e rileng mo tseleng e nngwe go fitlhelela ditlhoko tsa bareetsi ba ba rileng ka tsela e e gaisang; Go tsenyeletsa tshedimosetso go tswa mo metsweding e mentsi mo mefuteng e mentšhwa e e tlhaloganyesegang (M, C)
- Go tlhaeletsana ka tsela e e nonofileng maitemogelo a sebele le a porofešenale go itsise le go thusa ba bangwe; le go lemoga gore barutwana ba ka nna gape barutabana (A, B)
- Go tlhama matheriale wa kwa tshimologong o o maleba o o tlhagelelang mo webosaeteng mo ditlhokong tse di rileng mo dipopegong tse dintsi tsa mekgwa ya tlhaeletsano; go fetisetsa kitso e e bonweng mo mefuteng e mentšhwa mo maemong a a sa kgoneng go bonelwa pele le a a fetogang (B)
- Go bona botlhokwa jwa matheriale o o tlhagelelang mo webosaeteng o o tlhamilweng ke modirisi mongwe le go sekaseka mo go tseneletseng seabe se se dirilweng ke ba bangwe: go ipona jaaka motlhami ga mmogo le jaaka modirisi, wa tshedimosetso (A)
- Go amogela megopolo ya batho mo lefatsheng lotlhe; go dirisa tlhaeletsano le ba bangwe mo maemong a lefatshe lotlhe go rotloetsa go ithuta mo go tseneletseng (A)
Maikaelelo 4: Go bontsha bokgoni jwa go golaganya go ithuta le ditogamaano tsa tlhotlhomiso le ditirego tsa go ithuta go go tswelelang mo botshelong jotlhe le maikaelelo a sebele, a akatemeki, le a porofešenale
- Go tlhomamisa selekano sa potso kgotsa tiro e e tlhokegang go fitlhelela ditlhoko tsa motho (C)
- Go sekaseka sešwa ditlhoko le dikgato tse di latelang mo tiregong yotlhe (C)
- Go bontsha botlhokwa jwa go nyalanya ditlhoko tsa tshedimosetso le ditogamaano tsa go batla le didiriswa tse di maleba tsa go batla (C)
- Go dirisa itshekatsheko go tlhatlhoba go ithuta ga motho le kitso ya tirego ya go ithuta (M)
- Go bontsha bokgoni jwa go akanya go ya ka maemo a a rileng le go fetisetsa go akanya mo go tseneletseng mo thutong e ntšhwa (M)
- Go bona boleng jwa boitshoko, bokgoni jwa go fetoga, le bokgoni jwa go samagana le phetogo (M)
- Go tlhaeletsana ka tsela e e nonofileng le batho ba o dirisanang le bone mo mafelong a a tlhakanetsweng le go ithuta go tswa mo megopolong e mentsi (M)
- Go lemoga le go itse gore go ithuta ke motseletsele wa ditirego le gore go akanya ka kelotlhoko ka diphoso go feleletsa go dirile gore go nne le dikitso le ditemogo tse dintšhwa (M)
- Go tsaya karolo mo go ithuteng ka tsela e motho a dirisang tshedimosetso ka boitlhamedi le ka kelotlhoko, go tsaya maikarabelo le go iketleeletsa go ithuta mo go rotloetsang ntlhatebo e e anameng ya lefatshe ka phitlhelelo ya lefatshe lotlhe ya thekenoloji ya gompieno ya tshedimosetso.(M)
- Go bontsha imaatlafatso ka kamano le tlhagiso ya dikakanyo; go nna le bokgoni jwa go bona se se ka fetisiwang, se se ka fetolwang, le se se rutegang (barutwana ke baithuti le barutabana ka bobedi) (M)
- Go swetsa gore bokgoni jwa go tlhama le go arogana tshedimosetso ka inthanete ke boleng le mokgwatiriso o o tswelelang mo botshelong jotlhe (M)
E tlhamilwe ke batsayakarolo ba ba nnileng le seabe mo SUNY Innovative Instruction Technology Grant, Developing a SUNY-wide Transliteracy Learning Collaborative to Promote Information and Technology Competencies for the 21stCentury, go ikaegile ka maikemisetso mo Mackey and Jacobson, Reframing Information Literacy as a Metaliteracy, C & RL, 72.1 Ferikgong 2011 http://crl.acrl.org/content/72/1/62.full.pdf+html
Michele Forte (Empire State College), Trudi Jacobson (University at Albany), Tom Mackey (Empire State College), Emer O’Keeffe (University at Albany), le Kathleen Stone (Empire State College)
Bannaleseabe ba Tlaleletso: Richard Fogarty (University at Albany), Brian Morgan and Kim Davies-Hoffman (SUNY Geneseo), Jennifer Ashton and Logan Rath (SUNY Brockport), Carleen Huxley (Jefferson Community College), le Nancy E. Adams (Penn State Hershey)
E tlhabolotswe ka la Lwetse 11, 2014
Setswana translation October 1, 2019 by the North-West University UNESCO Chair on Multimodal Learning and Open Educational Resources and Opelo Thole


text:
Erile kgwedi ele ra tshwara kgang e e neng e tlhalosa gore lefoko ‘gogorupa’ le raya eng. Go alela kgang ya rona, re ne ra bua ka thulaganyo e go bolelwang fa e le gaufi le go simololwa ya go duela bagodi, batlhoki le masole a ntwa ya bobedi ya lefatshe ka karata.
Re ne ra utlwa fa karata e tlaa bo e dirisiwa boemong jwa bukana e e leng yone go ntseng go duelwa ka yone. Ka fa pego e e neng e bua ka teng, mo malatsing a, bagodi, batlhoki le one masole a ntwa ya bobedi, ba tshwanetse ba bo ba ikwadisa gore ba tle ba fiwe karata e e tlaa bong e emela bukana ele. Thulaganyo e ne e le gore go ikwadisa go simolole Moranang e le masome mabedi le bone mme go fele kgwedi eno (Motsheganong) e le masome a mabedi le boraro. Go dirisa karata gone go tshwanetse go simolola Seetebosigo e rogwa. Re utlwile gape fa karata e tlaa tla ka ditselana dingwe tse di botoka go na le bukana.
Nngwe ya ditselana tseo ke gore, mo mafelong mangwe, boemong jwa go duela ka madi, go ka duelwa ka karata. Gape ga twe karata e ka thusa ba ba e dirisang go tsaya madi ba tlopola go na le jaaka gompieno ba tsaya gotlhe fela nako e le nngwefela, ba sa tlogele sepe. Mme e re ka moso tshega e fapogile mahunelo, motho a tlhoke kwa a tshabelang teng. E rile e bega ka thulaganyo ya go dirisa karata, Dikgang/Daily News (Dikgang Labobedi Moranang 22, 2014) ya re;
‘Mme Dennison o supile fa karata e letla badirisi go ka tsaya madi ba kgaoganya, eseng jaaka mo nakong eno go dirisiwa bukana mme mogolo a patelesegang go gogorupa gotlhe.’
Kgang ya rona nako ele, (Mmegi 30.04.2014) e ne ya itebaganya le lefoko go gogorupa. Re ne ra re, gone ka mogolo o a bo a tsere gotlhe, re ka rialo, ra re o gogorupile. Ga re a ka ra felela foo. Re ne ra tswelela ra supa gore go gogorupa ke lefoko le le dirisiwang fa motho a tlhakanetse dilo le ba bangwe mme a tshwanetse go di kgaogana le bone. Re ne ra re, fa motho a tshwanetse go kgaogana le ba bangwe dilo tse, mme a bo a tsaya gotlhe mo go leng teng, a go ipaya pele, ga twe o gogorupile. Mme fa e le ga gagwe a le nosi, a bo a go ja, a go fetsa, foo ga twe o kgaritlhile.
E ne ya re morago ga kgang e, bangwe ba re bone ga ba bone pharologanyo epe fa gare ga go gogorupa, go kgaritlha le go phaka. Batho ba ba re, motho o ka tsaya gotlhe mme ga twe o kgaritlhile, fela jaaka a ka tsaya gotlhe mme ga nna ga twe o phakile kgotsa o gogorupile. Ee, Mmualebe o tlaa dumalana gore golo gongwe, mafoko a, a a welana. Mme le fa go ntse jalo, mafoko a, a ntse a a farologana. Thanodi ya Setswana ya re go gogorupa ke go tabola gotlhe go sa sadisediwe ba bangwe. Ka lefoko ‘phaka,’ gone ya re, ‘ja mo gontsi go tima ba bangwe.’ Fa e tlhalosa ‘kgaritlha’ Thanodi ya re, ‘dirisa gotlhe mo go le teng; fetsa sengwe.’
Ka fa Thanodi e tlhalosang ka teng, go bonala sentle gore le fa golo gongwe mafoko a a dumalana, gone a ntse ga a tshwane. Mafoko a a dumalana fa kae? A dumalana mo go reng sengwe fela se se tlaa bong se tshwerwe kgotsa se le foo, se a dirisiwa, se fele. Fa re kgaritlha go a fela, fa re phaka go a fela, le fa re gogorupa go ntse go a fela. Jaanong mafoko a, a farologana jang? Pharologanyo ke e. Jaaka re buile maloba, go phaka le go gogorupa ke mafoko a a dirisiwang fa motho a tlhakanetse dilo le ba bangwe mme a batla gore go je ene fela ampo a je mo gontsi go feta ba bangwe.
Bana fa ba tlhakanetse dijo mmogo mme yo mongwe a a ja ka pela go feta ba bangwe, ngwana yo ga twe o a phaka; o felela a jele go le gontsi go gaisa ba bangwe. Go ntse go ntse jalo, ngwana yo e reng dijo di bewa fa, a di remotse, a siye, a ye go jela kwa, a tlogelele ba bangwe thathanyana fela, ene ga twe o a gogorupa. Mme fa selo e le sa ga Mmualebe a le nosi, a sa se tlhakanela le ope, a bo a se ja, kana a se dirisa a se fetsa, foo ra re o kgaritlhile.
Batho fa ba le bantsi ba ka kgaritlha mme ba kgaoganye kana ba abelanye sentle, go se na yo o timileng ba bangwe. Motho yo o phakang ke yo o jang/tsayang go le gontsi go feta ba bangwe. Yo o gogorupang ene ke yo o tsayang gotlhe mme a tlogelele ba bangwe lefifi; ke gore, a se ke a ba tlogelele sepe.


text:
381E rile ka sebaka seo Juta a huduga, a tlogela bomorwa-rraagwe, a nna fa monneng mongwe wa Adulame yo leina le gagwe e leng Hira. 2Juta a bona teng morwadia monna wa Mokanana yo leina la gagwe e leng Sua. A mo nyala, a nna nae. 3Ke fa a ithwala a belega ngwana wa mosimane, a mo taya leina la Ere. 4A ba a nna moimana gape, a belega mosimane, a mmitsa Onane. 5A boela a tshola ngwana wa mosimane gape, a mo taya leina la Sela, mme ya re a mmelega, Juta a bo a le kwa Kesibe.
6Juta a batlela Ere, morwawe wa ntlha, mosadi yo leina la gagwe e leng Thamare. 7Mme Ere, morwa Juta yo mogolo, o ne a le bosula mo matlhong a Morena. Ka moo Morena a mo tlogela, a swa. 8Ke fa Juta a raya Onane a re: “Tsena kwa mosading wa ga mogoloo, o mo nyale ka fa tshwanelong ya monnaa-motho, o tsalele mogoloo.”
9Onane o ne a itse gore bana ga e ne e nna ba gagwe; ka moo e ne e a tle e re fa a kopana le mosadi wa ga mogolowe, a tshololele fa fatshe gore a se ka a tsalela mogolowe. 10Mme tse o neng a di dira tsa se ka tsa kgatlha Morena, le ene a mo tlogela, a swa. 11Ke fa Juta a raya Thamare, ngwetsi wa gagwe, a re: “Boela kwa ga eno, o nne motlholagadi go fitlhelela Sela morwaake a gole.” O ne a akanya gore e se re gongwe le ene a swa jaaka bomogolowe. Thamare a ya go nna kwa ga gabo.
12Jaanong ya re malatsi a mantsi a sena go feta, Juta a swelwa ke mosadi, e bong morwadia Sua. Ya re Juta a sena go fetsa boswagadi, a ya go tlhola babeodi ba dinku tsa gagwe kwa Thimena, ene le tsala ya gagwe Hira wa Adulame. 13Mme Thamare a bolelelwa ga twe: “Bona, ratswalaago o ya kwa Thimena go beola dinku tsa gagwe.” 14Ke fa Thamare a apola diaparo tsa gagwe tsa botlholagadi, a ipipa ka lesire, a ikhurumetsa jalo, a ya a nna fa kgorong ya Enaime yo o fa tseleng e e yang kwa Thimena. A dira jalo, gonne a bona Sela a godile, mme Thamare a sa mo neelwe go nna mosadi wa gagwe.
15Ya re Juta a mmona, a re ke seaka, ka a ne a ipipile sefatlhego. 16A fapogela kwa go ene fa tseleng a re: “A re ye, ke tle kwa go wena.” A re jalo a sa itse, fa e le ngwetsi wa gagwe. Mme ene a re: “O tla mpha eng, fa ke go dumelelela?”
17Juta a re: “Ke tla go romela phokwana e e tswang letsomaneng.” Thamare a re: “Ee, fa o ka nneela peeletso go fitlhelela o e romela.”
18Juta a re: “O batla peeletso ya eng, e nka e go neelang?” A re: “Ke batla palamonwana ya gago mmogo le mogala wa yona le thobane ya gago e e mo seatleng sa gago.” A di mo neela, a ba a kopana nae, mme Thamare a ithwala ka ene. 19Thamare a tsoga a tsamaya, a feta a apola lesire la gagwe, a apara diaparo tsa gagwe tsa botlholagadi.
20Juta a mo romela phokwana ka tsala ya gagwe ya kwa Adulame gore e amogele dipeeletso mo seatleng sa mosadi yole, mme ya se ka ya mo fitlhela. 21Ke fa e botsa batho ba motse oo ya re: “Seaka sele se kae se se neng se le mo Enaime fa tseleng?” Ba araba ba re: “Ga go na seaka mono.”
22Ya boela kwa go Juta ya re: “Ga ke a se bona; le gona batho ba felo foo ba re: Ga go na seaka teng.”
23Juta a re: “A a nne ka tsona, e se re gongwe ra sotlega. Kana ke mo rometse phokwana e, mme ga o a ka wa mo fitlhela.”
24Jaanong ya re go sena go feta dikgwedi di ka ne di le tharo, Juta a bolelelwa ga twe: “Thamare, ngwetsi wa gago, o dirile boaka, e bile o moimana ka boaka.” Ke fa Juta a re: “Mo ntshetseng kwa ntle, a ye go fisiwa.”
25Ya re a sena go ntshediwa kwa ntle, a roma kwa go ratswalaagwe a re: “Ke moimana ka monna wa dilo tse.” A ba a re: “A ko o sekaseke gore palamonwana e le mogala o le thobane e ke tsa ga mang?”
26Ya re Juta a di bona, a re: “O siame bogolo go nna. Ke ka gore ga ke a mo neela Sela morwaake.” Mme a se ka a tlhola a kopana nae.
27Jaanong ya re ka sebaka sa go belega ga gagwe, ga lemogwa, fa a ithwele mafatlha. 28Ya re a belega, mongwe a ntsha letsogo, mme mmelegisi a le tshwara, a bofelela tlhale e khibidu mo letsogong la gagwe a re: “Ke ene yo o duleng pele.” 29Mme ya re a sena go busa letsogo, ga tsalwa yo mongwe pele, ke fa mmelegisi a re: “O sutlhile jang, wa itirela phatlha?” Ka moo a mmitsa Pherese.38:29 Ke go re: Phatlha.
30Morago ga moo ga tswa monnawe yo o nang le tlhale e khibidu mo letsogong. Ene a bidiwa Sera.


text:
3 Jaanong Jesu o ne a tsena gape mo sinagogeng, mme monna mongwe yo o golafetseng* seatla o ne a le koo.+2 Ka jalo, ba ne ba mo lebile ka kelotlhoko ba batla go bona gore a o ne a tla fodisa monna yono ka Sabata, gore ba tle ba mo latofatse.3 Mme o ne a raya monna yo o golafetseng* seatla a re: “Tla o eme fa gare fa.”4 Morago ga moo, o ne a ba raya a re: “Ke ditiro dife tse di tshwanetseng go dirwa ka letsatsi la Sabata? Tse di siameng kgotsa tse di bosula, go boloka botshelo* jwa motho kgotsa go mmolaya?”+ Mme ba ne ba didimala fela.5 Fa a sena go ba leba a galefile e bile a hutsafaditswe ke gore dipelo tsa bone di thatafetse,+ o ne a raya monna yoo a re: “Otlolola seatla sa gago.” O ne a se otlolola, mme seatla sa gagwe se ne sa fola.6 Foo Bafarasai ba ne ba tswela kwa ntle mme ka bonako fela ba simolola go buisana le lekoko la balatedi ba ga Herode+ ka ene, gore ba mmolaye.7 Mme Jesu le barutwa ba gagwe ba ne ba tswa ba ya kwa lewatleng, mme batho ba bantsintsi ba ba tswang kwa Galalea le kwa Judea ba ne ba mo sala morago.+8 Le batho ba bantsintsi ba ba tswang kwa Jerusalema le kwa Idumea le ka kwa letlhakoreng le lengwe la Joredane le go dikologa Ture le Sidona, ba ne ba ya kwa go ene fa ba sena go utlwa ka dilo di le dintsi tse a neng a di dira.9 Mme o ne a raya barutwa ba gagwe a re ba mmatlele mokorwana o a tla o dirisang gore batho bao ba bantsintsi ba se ka ba mo pitlaganya.10 E re ka a ne a fodisa batho ba le bantsi, batho botlhe ba ba neng ba lwala thata ba ne ba mo dikologa ba bo ba mo kgotlhaganela gore ba mo kgome.+11 Tota le madimona*+ a ne a itigela fa pele ga gagwe fa a mmona a bo a goa a re: “O Morwa Modimo.”+12 Le fa go ntse jalo, o ne a a laela makgetlo a le mantsi a tiisitse gore a se ka a dira gore a itsiwe.+13 O ne a pagama thaba a bo a bitsa ba a neng a ba batla,+ mme ba ne ba ya kwa go ene.+14 Mme o ne a tlhopha* banna ba le 12 ba a neng a ba bitsa baaposetoloi. Banna bano ba ne ba tsamaya le ene e bile o ne a tla ba roma gore ba ye go rera.15 Gape o ne a ba naya taolo ya go leleka madimona.+16 Mme banna bao ba ba 12+ ba a neng a ba tlhophile* e ne e le Simone, yo a neng a mmitsa Petere,+17 Jakobe morwa Sebede le monnawe e bong Johane (gape o ne a ba bitsa Boaneregese, mo go rayang “Bomorwa Tumo ya Maru”),+18 Anderea, Filipo, Barotholomeo, Mathaio, Thomase, Jakobe morwa Alefaeo, Thadaeo, Simone wa Mokanana,*19 le Judase Isekariota, yo o neng a feleletsa a mo rekisitse.*Go tswa foo, o ne a tsena mo ntlong nngwe,20 mme batho ba bantsintsi ba ne ba ba kokoanela gape, ka ntlha ya seo, Jesu le barutwa ba gagwe ga ba a ka ba nna le nako ya go ja.21 Fa ba losika lwa gagwe ba utlwalela ka gone, ba ne ba tswa ba ya go mo tshwara ka gonne ba ne ba re: “O latlhegetswe ke tlhaloganyo.”+22 Gape, bakwadi ba ba neng ba tswa kwa Jerusalema ba ne ba re: “O na le Belesebube,* e bile o leleka madimona ka maatla a a tswang kwa mmusing wa madimona.”+23 Fa a sena go ba bitsa, o ne a bua le bone ka ditshwantsho a re: “Satane a ka leleka Satane jang?24 Bogosi bo tlile go wa fa batho ba jone ba lwantshana;+25 mme fa lelapa le lwantshana ga le kitla le nna mmogo.26 Gape, fa Satane a itwantsha ka boene e bile batho ba gagwe ba lwantshana, ga a ka ke a tswelela a le teng, mme joo e tla nna bokhutlo jwa gagwe.27 Tota e bile, ga go na ope yo o ka tsenang mo ntlong ya monna yo o nonofileng a bo a utswa dithoto tsa gagwe a sa bofa monna yoo yo o nonofileng pele. Fa a sena go mmofa, ke gone a ka kgonang go utswa dilo tse di mo ntlong ya gagwe.28 Ammaaruri ke a lo bolelela, batho ba tla itshwarelwa dilo tsotlhe, go sa kgathalesege gore ba dira maleo afe le gore ba bua ditlhapa dife.29 Le fa go ntse jalo, ope fela yo o tlhapatsang moya o o boitshepo+ ga a kitla a tsamaya a itshwarelwa mme o na le molato wa boleo go ya go ile.”+30 O ne a bua jalo ka gonne ba ne ba re: “O na le ledimona.”*+31 Jaanong mmaagwe le bomonnawe+ ba ne ba tla mme ba ema kwa ntle ba bo ba roma mongwe gore a mmitse.+32 E re ka a ne a dikologilwe ke batho ba bantsintsi, ba ne ba mo raya ba re: “Mmago le bomonnao ba kwa ntle mme ba a go batla.”+33 O ne a ba raya a re: “Mmê le bonnake ke bomang?”34 Mme o ne a leba batho ba ba mo dikologileng a bo a re: “Bonang, mmê le bonkgonne le bonnake ke bano.+35 Mongwe le mongwe yo o dirang thato ya Modimo, ke ene nkgonne le nnake le mmê.”+
Dintlha Tse di Kwa Tlase
^ Kgotsa “yo o suleng ditokololo tsa.” Seger., “omeletseng.”
^ Kgotsa “yo o suleng ditokololo tsa.” Seger., “omeletseng.”


text:
FERIKGONG 21, 2014
RUSSIA
TSHWETSO: Maiteko a go Thibela JW.ORG a Itaya se Fololetse
ST. PETERSBURG, Russia—Ka Phatwe 7, 2013, Kgotlatshekelo ya Kgaolo ya Tsentralniy mo toropong ya Tver, e e dikilometara di le 160 kwa bokone jwa Moscow, e ne ya ntsha taolo ya gore website e e rutang Baebele ya jw.org e thibelwe mo Pusong ya Russia.
Le fa gone jw.org e dirisiwa ke batho ba le bantsi lefatshe ka bophara e bile e tlotlwa ke batho ba ba ratang go dira dipatlisiso, kgotlatshekelo e ne ya dumalana le balaodi ba ba neng ba batla gore website eno e thibelwe. Kgotlatshekelo e dirile tshwetso eno e sa itsise kgotsa e sa utlwa maikutlo a bagatisi ba website eno, e leng Watchtower Bible and Tract Society of New York. Basupi ba ga Jehofa ba ikuela kgatlhanong le tshwetso eno kwa Kgotlatshekelong ya Naga kwa Tver. Kgetsi eno e tla tsena ka Ferikgong 22, 2014.
Fa ba sa atlege, seo se tla raya gore Basupi ba ga Jehofa ba ba fetang 160 000 mo Russia, ba ka metlha ba dirisetsang website eno dilo tsa bodumedi le go ithuta Baebele ba le bosi kgotsa e le malapa, ba ka se tlhole ba kgona go e dirisa. Go itsise ba bangwe ka website eno e tla nna tlolomolao mo Russia. Mo godimo ga moo, batho ba le dimilione di ka nna 142 ba ba nnang mo Russia ba ka se letlelelwe go tsena mo jw.org gore ba bone tshedimosetso ya Baebele mahala. Yekaterina Elbakyan, Mankge wa Filosofi le moitse wa dithuto tsa bodumedi yo e leng porofesa kwa Sekolong sa Tiro le Dikamano Tsa Batho kwa Moscow, a re website ya jw.org ke “mpho go mongwe le mongwe yo o kgatlhegelang go dira dipatlisiso ka dilo tsa bodumedi. E na le tshedimosetso e ntsi e e utlwalang. E tlhalosa dithuto tsa semoya le tsa boitsholo ka tsela e e motlhofo. Fa o dirisa website eno, o ikutlwa e kete o amogelwa ka lorato mo legaeng la Basupi ba ga Jehofa.”
Fa Grigory Martynov, mmueledi wa Basupi ba ga Jehofa kwa Russia a bua a le kwa St. Petersburg, a re: “Website ya jw.org ke sedirisiwa se se molemo mo nageng ya rona se se thusang batho ba ba batlang tshedimosetso ka Baebele, mme ga e amane ka tsela epe le dipolotiki kgotsa kgwebo. Re solofela gore Kgotlatshekelo ya Naga kwa Tver e tla tlhomamisa gore sedirisiwa seno se se rutang se tla tswelela se le gone gore batho ba Russia ba nne ba se dirise.”
J. R. Brown, mmueledi wa Basupi ba ga Jehofa kwa ntlokgolo ya bone ya lefatshe lotlhe kwa New York, a re: “Website ya jw.org ke sediriswa sa go dira dipatlisiso se se nang le tshedimosetso e e ikanyegang mme e dirisiwa ke malapa mo lefatsheng lotlhe. E tseelwa kwa godimo thata, mo e leng gore batho ba ka nna 900 000 ba e etela letsatsi le letsatsi gore ba bone tshedimosetso e e mosola ka dipuo di ka nna 600. Ruri ga go utlwale gore tshedimosetso eno e thibelwe batho.”
Media Contact(s):
International: J. R. Brown, Office of Public Information, tel. +1 718 560 5000
Russia: Grigory Martynov, tel. +7 812 702 2691


text:
Adradas
Adradas ke toropo kgolo kwa Spain, Europa. E na le baagi ba le 79.Mo toropong e go buiwa teme ya Sepotokisi le tse dingwe fela jalo.Adradas e buswa ke .Bontsi jwa banni ba toropo e ke ba neng ba tswa kwa lefatsheng la Portugal ka nako ya dintwa tsa mafatshe,gape bangwe ba bone ba ne ba tswewa ke beng ka bone go ba dira malata[1].
Seemo sa Bosa[paakanyo | edit source]
Seemo sa loapi kwa toropong ya Adradas ga se se iketlileng.Go tsididi fela thata mme se se raya gore fa motho a ya teng o tswanetse go nna a apere diaparo tse di bothito ka nako tsotlhe.Go nna go wa kopoko bogolo jang ka mariga.Serame se ka nna selekanyo sa 19 degree celcious[2].


text:
NWU e ikaeletse go dira e le seoposengwe, e le yunibesiti ya dikhamphase tse di kopaneng e e tla tlisang tekatekano, go baakanya diphoso tsa nako e e fetileng le go gaisana le ditheo tse dingwe mo lefatsheng lotlhe ka go ruta le go dira patlisiso mo dikhamphaseng tsotlhe. Ditiro tsa rona tsa konokono, go ruta le go ithuta le go dira patlisiso, di dirwa mmogo le tiro ya go nna le seabe mo baaging le tlhamosešwa mo magorong a rona a a robedi, a bontsi jwa one e leng a baithuti ba ba ithutang ba le kgakala le setheo sa thuto kgotsa ba ba ithutelang mo setheong sa thuto.
NWU ga e tlamele fela ka thuto: re dira gore batho ba nne le bonno mo lefatsheng. Mo dithutong tsa akatemi, baithuti ba solegelwa molemo ke go itirela ditlhopho tse di siameng le go fetofetoga le maemo, go ba thusa gore ba fitlhelele bokgoni jwa bone ka botlalo le go simolola go ipaakanyetsa mekgele ya bone ya botshelo.
Ka go dirisana mmogo le diyunibesiti le ditheo tse dingwe tsa dinaga di sele, re karolo ya ba ba ithutelang thutogodimo mo lefatsheng lotlhe. Ditiro tsa rona tsa go tlisa dilo tsotlhe ka fa tlase ga taolo ya boditšhabatšhaba di akaretsa go dirisana mmogo ga baithuti le badiri le tirisanommogo mo dithutong, mo patlisisong, mo setsong le mo dikgannyeng tsa metshameko.
Jaaka re rata go opela mo teng ga Pina ya Bosetšhaba ya Yunibesiti: “Koo ditlhare tsa modubunoka di golang gone le koo tsa mookana di anamisang moriti wa tsone gone, ke koo o tla golang ka kitso…”
O ka ithuta kae?
Leina le re tlhaolwang ka lone
Kopana le popae ya rona
Rona jaaka NWU, re motlotlo go bo re na le mananeothuto a boleng jo bo kwa godimo a akatemi le a botshelo jo bo tlhagafetseng jwa baithuti. Re akantse ka seo, ga go na letshwao le le botoka la seo go gaisa popae ya rona, e leng Eagi, e e emelang mainakgwebo a NWU e e seoposengwe. Ntsu e na le bokao jo bo siameng mo ditsong tse dintsi. E emela mekgwa e e siameng e e nyalanang sentle le togamaano ya NWU le mekgele ya yone. Togamaano eo e akaretsa katlego, go fitlhelela ditoro tsa rona, bopelokgale, katoloso, ntšhafatso ya botshelo, boeteledipele le kgololesego. Eagi o tshwantshetsa boikemisetso jwa rona jwa go tshela botshelo ka botlhale le go gaisa ba bangwe botlhe. O bontsha talente e re nang le yone ya go bona ditšhono tse di ntšha tsa go di goga kwa pele le go tswelela pele re tokafatsa maemo a rona. Gape Eagi o tshwantshetsa botlhokwa jwa go tsenya tirisong mekgwa e e siameng mo go sengwe le sengwe se re se dirang, le go bontsha gore NWU e rotloediwa ke mekgwa e e siameng.
Tshedimosetso go ya pele ka rona
Ditoro Tsa Rona, Bolkaelelo Jwa Rona, Melawana ya boitshwaro
Ditoro Tsa Rona
Go nna yunibesiti e e itsegeng mo Aforika, e e tlhomololwang ke mokgwa wa yone wa go ithuta ka natla, e e tsibogela maemo mo loagong, le boitshwaro jwa yone jwa go amega ka ba bangwe.
Boikaelelo jwa Rona
Go di goga kwa pele ka tlhamosešwa ya go ruta le go ithuta le ka patlisiso ya maemo a a kwa godimo, le go solegela setšhaba molemo ka kitso.
Tsholofetso ya Leinakgwebo la Rona
Go ntsha ga tshwene. Go rotloediwa ke mekgwa e e siameng. Boleng jo bo kwa godimo.
Melawana ya boitshwaro
Re tla thusa go tlhagisa badiri le baithuti ba ba ineetseng mo tirong le go dirisa motheo o melawana ya rona ya boitshwaro e theilweng mo go one go ya ka molaotheo wa seriti sa botho, tekatekano le kgololesego:
- Mekgwa e e siameng mo go sotlhe se re se dirang
- Go ikanyega mo go tsa akatemi
- Kgololesego ya akatemi le kgololesego ya go dira patlisiso ya saense
- Boikarabelo, go sikara maikarabelo a ditiro tsa rona, go sa gobelele le go dira dilo kwantle ga bofitlha bope
- Go amogela dipharologano.
Hisitori ya NWU
NWU e nnile teng semmuso ka di 1 Ferikgong 2004 e le nngwe ya ditsela tsa puso ya Aforikaborwa ya go fetola thutogodimo. Yunibesiti ya Bokone Bophirima ya pele e ne ya kopanngwa le Yunibesiti ya Potchefstroom ya Thutogodimo ya Sekeresete. Ya boraro e e neng ya amega mo go seno e ne e le Khamphase ya Sebokeng e e neng e le yunibesiti e e nang le bantsho ba bantsi, ya Vista, e badiri le baithuti ba yone ba neng ba kopanngwa mmogo.
Go kopana ga bone go bopa Yunibesiti ya Bokone-Bophirima (NWU) e ne e le kgato e e nonofileng e e tshwantshetsang go letlana le go aga setšhaba – se se nang le matswela fela thata. Phetogo ya go nna NWU e e kopaneng e ne ya bakwa gore ke kopanyo e e atlegileng go di feta tsotlhe le ya maemo a a ritibetseng, ya go kopanya ditheo tsa thutogodimo mo Aforikaborwa. Fa e sale di kopanngwa, ngwaga mongwe le mongwe, NWU e kgonne go nna le madi a e salang ka one a mantsi ka mo go lekaneng, maduo a a tokafetseng fela thata a go falola ditlhatlhobo ga baithuti, dipholo tse di oketsegileng tsa go dira patlisiso le go tlhatloga ga maemo a taolo ya tsa kgwebo mo diyunibesiting tsa Aforikaborwa.
Go ritibala ga maemo a yone go bontsha mokgwa wa kgakololano kwa NWU, mokgele wa rona, mekgwa ya rona ya go dira dilo le boikemisetso jwa rona, taolo ya rona le boeteledipele tse di atlegileng, le dithulaganyo tse di tlhalositsweng sentle tsa ditogamaano tsa rona le tsa tiro tse re di dirileng go tsweledisetsa pele NWU go ya mo isagweng.


text:
Go Gailwa ga Batho ke Banasi—Ke Eng fa go Ile ga Diragala? Ke Eng fa Modimo A ne A sa Go Thibele?
Batho ba bantsi ba ba botsang dipotso tseno ba ile ba bogisiwa botlhoko mme ga ba batle dikarabo tsa dipotso tsa bone fela, gape ba batla go gomodiwa. Ba bangwe ba leba Go Gailwa ga Batho ke Banasi e le sengwe se se bosula go gaisa tsotlhe tse di kileng tsa dirwa ke batho, mme ba bona go le thata go dumela mo Modimong.
Dikgopolo tse di tlwaelegileng tse di seng boammaaruri ka Modimo le Go Gailwa ga Batho ke Banasi
Se se seng boammaaruri: Go phoso go botsa gore ke eng fa Modimo a ile a letlelela Go Gailwa ga Batho ke Banasi.
Boammaaruri: Batho ba ba nang le tumelo e e nonofileng ba ile ba botsa gore ke eng fa Modimo a letlelela bosula bo direga. Ka sekai, moporofeti Habakuke o ne a botsa Modimo jaana: “Ke ka ntlha yang fa o letlelela gore thubakanyo, go tlhoka molao, bokebekwa le bosetlhogo di aname gongwe le gongwe?” (Habakuke 1:3, Contemporary English Version) Go na le gore Modimo a kgalemele Habakuke, o ne a dira gore dipotso tse a di boditseng di kwalwe mo Baebeleng gore batho botlhe ba di bale.
Se se seng boammaaruri: Modimo ga a kgathale fa batho ba boga.
Boammaaruri: Modimo o tlhoile boikepo le pogo e bo e bakang. (Diane 6:16-19) Mo motlheng wa ga Noa, Modimo o ne a “utlwa botlhoko mo pelong” ka ntlha ya thubakanyo e e neng e anama mo lefatsheng. (Genesise 6:5, 6) Ga go pelaelo gore Go Gailwa ga Batho ke Banasi le gone go ile ga utlwisa Modimo botlhoko thata.—Malaki 3:6.
Se se seng boammaaruri: Go Gailwa ga Batho ke Banasi e ne e le kotlhao e Modimo a neng a e tlisetsa Bajuda.
Boammaaruri: Gone ke boammaaruri gore Modimo o ne a letlelela Baroma go senya Jerusalema mo lekgolong la ntlha la dingwaga. (Mathaio 23:37–24:2) Le fa go ntse jalo, fa e sale ka nako eo Modimo ga a otlhaye setšhaba sepe kgotsa go se tlotlomatsa. Mo Modimong “ga go na pharologanyo fa gare ga Bajuda le Baditšhaba.”—Baroma 10:12, Good News Translation.
Se se seng boammaaruri: Fa e le gore go na le Modimo yo o lorato le yo o maatla, a ka bo a ile a thibela Go Gailwa ga Batho ke Banasi.
Boammaaruri: Le fa Modimo a se ke a baka pogo, ka dinako tse dingwe o e letlelela ka nakwana.—Jakobe 1:13; 5:11.
Ke eng fa Modimo a ile a letlelela Go Gailwa ga Batho ke Banasi?
Lebaka le ka lone Modimo a letleletseng Go Gailwa ga Batho ke Banasi le tshwana le le a letleletseng pogo yotlhe ya batho ka lone: go rarabolola dikgang tse di neng tsa tsosiwa bogologolo. Baebele e bontsha sentle gore gone jaanong lefatshe le busiwa ke Diabolo e seng Modimo. (Luke 4:1, 2, 6; Johane 12:31) Le fa mo kgannyeng eno go na le link ya setlhogo se se tlhalosang ka botlalo lebaka la go bo Modimo a letla pogo, go na le dintlha tse pedi tsa konokono tse di mo Baebeleng tse di ka thusang go tlhalosa lebaka la go bo Modimo a ile a letlelela Go Gailwa ga Batho ke Banasi.
Ke kgololesego ya ga mang ya go itlhophela e e bakileng Go Gailwa ga Batho ke Banasi? Modimo o ne a bolelela batho ba ntlha, Adame le Efa, se a neng a lebeletse gore ba se dire mme ga a ka a ba pateletsa gore ba mo ikobele. Ba ne ba tlhopha go itirela tshwetso ya se se molemo le se se bosula, mme tshwetso ya bone e e sa siamang—le ditshwetso tse di tshwanang le yone tse di dirilweng ke batho go tloga bogologolong—e ne ya tlisetsa batho diphelelo tse di utlwisang botlhoko. (Genesise 2:17; 3:6; Baroma 5:12) Go ntse fela jaaka buka ya Statement of Principles of Conservative Judaism e tlhalosa: “Pogo e ntsi e e leng teng mo lefatsheng e nnile teng ka go bo re sa dirise sentle kgololesego e re e filweng ya go itlhophela.” Go na le gore Modimo a re tseele kgololesego ya rona ya go itlhophela, o ne a fa batho nako ya gore ba leke go itirela dilo kwantle ga thuso ya gagwe.
Modimo a ka kgona go tlosa tshenyo yotlhe e e bakilweng ke Go Gailwa ga Batho ke Banasi e bile o tla dira jalo. Modimo o solofetsa gore o tla tsosa batho ba le dimilionemilione ba ba tlhokafetseng go akaretsa le ba ba bolailweng ka nako ya Go Gailwa ga Batho ke Banasi. Gape o tla tlosa kutlobotlhoko e batho ba ba falotseng ka nako ya Go Gailwa ga Batho ke Banasi ba nnang le yone fa ba gopola dilo tse di garolang pelo tse di diragetseng ka nako eo. (Isaia 65:17; Ditiro 24:15) Tsela e Modimo a ratang batho ka yone e re tlhomamisetsa gore o tla diragatsa ditsholofetso tseno.—Johane 3:16.
Batho ba bantsi ba ba tlhokafetseng le ba ba kgonneng go falola ka nako ya Go Gailwa ga Batho ke Banasi ba ile ba kgona go boloka tumelo ya bone e nonofile le go lemoga gore re tshelela eng ka gore ba tlhaloganye lebaka la go bo Modimo a letleletse bosula le gore o ikaeletse go baakanya jang ditlamorago tsa jone.


text:
41Kgosi Salomo e ne e le kgosi ya Baiseraele botlhe. 2Dikgosana tsa gagwe e ne e le tse: Asaria morwa Satoke e le moperesiti;
3Elihorefe le Ahia bomorwa Sisa e le bakwaledi: Josafate morwa Ahilote e le ntona ya kgosi. 4Benaya morwa Joyata e le molaodi wa mephato; Satoke le Abjathare e le baperesiti. 5Asaria morwa Nathane e le tlhogo ya baokamedi; Sabute morwa Nathane moperesiti e le tsala ya kgosi. 6Ahisare e le molaodi wa ntlo ya kgosi; Atonirame morwa Abeta e le molaodi wa mekuio.
7E bile Salomo o ne a na le baokamedi ba le soma mabedi, ba ba okametseng Baiseraele botlhe, ba ba babalelang kgosi le lelapa la yona ka dijo. Mongwe le mongwe a na le go babalela kgwedi mo ngwageng. 8Maina a bone ke a: Morwa Hure o ne a le kwa dithabeng tsa Eferaime; 9morwa Dekere a le kwa Makase le kwa Saalebime le Betšhemeše le Elone-Bethanane; 10morwa Hesete a le kwa Arubothe, a okametse Sogo le naga yotlhe ya Hefere. 11Morwa Abinatabe o ne a okametse naga yotlhe ya dithota ya Dore; mosadi wa gagwe e ne e le Tafathe morwadia Salomo;
12Baana morwa Ahilote a okametse Thaenage le Megito le Betšheane yotlhe yo o bapileng le Sarethane kwa tlase ga Iserele go tloga kwa Betšheane go fitlha kwa Abele-Megola le go fetela kwa pele ga Jokemeame; 13morwa Gebere a le kwa Ramothe wa Gileate; a okametse metsana ya ga Jaire morwa Manase e e kwa Gileate; a okametse naga ya Aregobe e e kwa Basane, metse e megolo e le 60 e e nang le dipota le mephakarego ya kgotlho;
14Ahinatabe morwa Ito a le kwa Mahanaime; 15Ahimaase a le kwa Nafetale; le ene o ne a tsere morwadia Salomo, e bong Basemathe go nna mosadi wa gagwe; 16Baana morwa Husai a le kwa Asere le kwa Bealothe; 17Josafate morwa Pharua a le kwa Isašare; 18Simei morwa Ela a le kwa Benyamene; 19Gebere morwa Uri a le kwa nageng ya Gileate, nageng ya ga Sihone kgosi ya Baamori le ya ga Oge kgosi ya Basane. E ne e le ene mookamedi a le esi kwa lefatsheng lele.
20Bajuta le Baiseraele ba bo ba le bantsi ba le kana ka mošawa o o fa lewatleng, ba ntse ba a ja ba a nwa, ba a itumela.
Gen. 13:16
22:17
21Le gona Salomo o ne a busa magosi aotlhe go simolola kwa nokeng ya Ferathe go ya kwa lefatsheng la Bafelesita le go fitlha kwa molelwaneng wa Egepeto. Ba ne ba kgethela Salomo, ba mo direla ka malatsi aotlhe a bophelo jwa gagwe.
22Dijo tsa ga Salomo tsa letsatsi le le lengwe e ne e le dikgetse di le 105 tsa bupe jo bo setou le dikgetse di le 210 tsa bupe jo bo gaitsweng 23le dikgomo tse di nontshitsweng di le some le dikgomo di le some tsa kwa mafulong le difutshane di le lekgolo, go sa balwe diphofu le ditshephe le ditholo le dipidipidi tse di nontshitsweng.
24Gonne ene o ne a busa lefatshe lotlhe le le mo ntlheng ya bophirimatsatsi ya noka ya Ferathe le dikgosi tsotlhe ntlheng ya bophirima ya noka eo go tloga kwa Thifesa go fitlha kwa Gasa, a na le kagiso mo ntlheng tsotlhe tikologong. 25Bajuta le Baiseraele ba ne ba agile ba le mo thagamong, mongwe le mongwe fa tlase ga moweine wa gagwe le fa tlase ga mofeie wa gagwe go tloga kwa Dane go fitlha kwa Bereseba ka malatsi otlhe a ga Salomo.
2 Dikg. 18:1
26Salomo o ne a na le dipitse tsa dikoloi di le dikete di le 40 le dipitse tse di palangwang di le dikete di le 12. 27Baokamedi bale ba ne ba tlamela kgosi Salomo le botlhe ba ba jelang mo lobating wa bojelo lwa kgosi Salomo, mongwe le mongwe ka kgwedi ya gagwe, ba se ka ba tlhaetsa sepe. 28Le gona ba tlisa garase le letlhaka la korong la dipitse tse di gogang le la dipitse tse di palangwang kwa felong kwa di batlegang teng, mongwe le mongwe ka fa thulaganyong ya gagwe.
29Modimo o ne o neile Salomo botlhale le tlhaloganyo e kgolo thata le temogo ya dilo tse di kana ka mošawa o o fa losing lwa lewatle.
30Botlhale jwa ga Salomo bo ne bo gaisa botlhale jwa batho botlhe ba kwa botlhabatsatsi le botlhale jotlhe jwa Egepeto. 31O ne a le botlhale bogolo go batho botlhe, a phala Ethane wa Esera le Hemane le Kalakolo le Dareta bomorwa Magole; leina la gagwe le ne le tumile kwa ditšhabeng tsotlhe mo tikologong. 32O ne a ntsha diane di le dikete tse tharo le difela di le sekete le botlhano. 33Mo go tsona a bolela ka ga ditlhare, a simolola ka mosetere o o kwa Lebanone, a khutla ka mosiama o o tlhogang fa loboteng; le gona a bolela ka ga diphologolo le ka ga dinonyane le ka ga digagabi le ka ga ditlhapi. 34Batho ba ne ba tswa kwa merafeng yotlhe go utlwa botlhale jwa ga Salomo, le kwa dikgosing tsotlhe tsa lefatshe tse di neng di utlwetse botlhale jwa gagwe.


text:
Lenyalo mo Bantwaneng ga se tema ya motho ka boesi mme ke tshwênyêgô ya setlhopha, go tsenya molaong botsalano magareng ga masika. Le neela gape seêmô sa bogodi go monyadiwa le monyadi.
Le fa go sena meila ya tsalano ya semadi mo Bantwaneng, manyalo magareng ga bomotswalo a santse a ratega. Lenyalo le tsaya malatsi ale mabedi, lantlha kwa gaabo monyadiwa mme morago kwa gaabo monyadi.
Ntle le gore Bantwane ba le ba ntsi ke Bakeresete, manyalo a dirwa goya ka meetlo ya Bantwane. Monyadi o apara sutu ya kwa toropong e e kgabisitsweng ka bebe e e dirilweng ka letlalo. Ka go farologana, monyadiwa o apara moaparo wa setso wa lenyalo ka botlalo, o o akaretsang lefofa mo godimo ga tlhogo ya gagwe kgotsa sebaga sa ditalama sa mo tlhogong, gantsi ka bohibidu, mmala wa loapi kgotsa bosweu.
Go tlaleletsa khiba ya fa pele le ya fa morago, o apara gape kobo e a tshwanetseng ke go e bofelela mo magetleng fa a goroga kwa ntlong ya mmatsale wa gagwe. Seno se kaya gore monyadiwa wa Bantwane o dirwa gore a lemoge seêmô sa gagwe sa botswakwa go fitlha mmatsale wa gagwe a dira modiro wa setso o o supang fa leloko le le ntšhwa la lolapa le tota le amogetswe.
Fela, le fa ka mogopolo monyadiwa wa Bantwane a arogana seêmô sa monna wa gagwe, mo boammaruring o bonwa jaaka mogolo fela fa a sena go belega leitibolo la gagwe, fela fa botshola-ngwana jwa gagwe bo sena go pakiwa. Ke fela mo nakong eo mo a ka aparang dilwana tsa setso tsa basadi ba Bantwane – dikhiba tse di kgabisitsweng tsa fa pele le tsa kwa morago – tsatsi lengwe le lengwe.
Translated by Nchema Rapoo


text:
Ashley o ne a dira diphazele fa kgaitsadie yo mogolo, Ben a tsena mo phaposing ya boitapoloso.
“Kamoso ke Letsatsi la Bomme,” a rialo. “Re tshwanetse go direla Mme sengwe se se kgethegileng. A o tla nthusa?”
Ashley a phaphatha diatla. “Ee ruri, Ben. A re ya mabenkeleng?”
“Nnyaa, ke setse ke mo reketse mpho. A o batla go bona?”
Ashley o ne a sala kgaitsadie morago go ya kwa karatšheng. Mo bankeng, mo tlase ga šiti, go ne go le šelofo e ntle ya legong ya sebopego sa pelo.
“Ke ne ke gopotse gore re e tshase pente ya mmala wa botala jwa legodimo,” Ben a rialo.
“Ee ruri,” Ashley a rialo. “Mme o rata mmala wa botala jwa legodimo. O tlile go rata mpho ya gagwe.”
Ben o ne a bona maratšhe a mabedi a pente, le pampiri ya go gotlha, mme ba simolola go dira. Ba simolotse pele ka go gotlha šelofo, ba latela ka go tshasa pente e tshweu ya kwa tlase mme ba feleletsa ka go e tshasa pente e e phatsimang ya mmala wa botala jwa legodimo. Šelofo e ne e le ntle.
“Lona ba babedi lo dira eng moo?” Mme a botsa fa a fitlha mo gae go tswa mabenkeleng.
“Sepe! Tsamaya!” Ben a goa.
“Ke mpho e o sa e lebelelang,” Ashley a tshegatshega.
Motshegare oo Mme o ne a ya go baakanya moriri wa gagwe.
“Ka bonako, Ashley,” Ben a goa, “ke nako ya go aga šelofo. A o tla kgona go tshwara dikurufu tse le sesokakurufu fa ke phunya maroba mo leboteng? O se ke wa latlha dikurufu. Ga ke na tse dingwe gape.”
Ashley o ne a tshwara sesokakurufu le dikurufu fa Ben a lekanya gore šelofo e tla tsena kae mo leboteng. Jaanong a itswala ditsebe fa Ben a phunya maroba a mararo.
“Ke eo jaanong,” Ben a rialo. “Jaanong mphe sekurufu sa ntlha.” Ka kelotlhoko o ne a kokotela šelofo mo leboteng. “Jaanong mphe dikurufu tse dingwe tse pedi, Ashley,” a rialo.
Mme Ashley o ne a bona fela sekurufu se le sengwe. Se sengwe se ne se se teng mo kgetsing ya gagwe. Se ne se se mo fatshe, kgotsa mo morago ga sofa. Se ne se latlhegile. E ne e setse e nna ura ya botlhano. Mme a ka fitlha mo gae motsotso mongwe le mongwe.
“Se tshwenyege,” ga rialo Ben. “Se se siame gone jaanong. Ke tla reka se sengwe mo gare ga beke.”
“Re tla baya eng mo godimo ga šelofo?” Ashley a botsa.
“Ke nagana nkgo ya ga Mme e ntlentle e nkoko a mo e fileng,” Ben a rialo. “Le ditlhomo tsa gagwe tsa kerese tse a di ratang.”
“Le sejana se ke se gapileng kwa sekolong sa go nna sebuisi se se kwa setlhoeng?” Ashley a botsa.
“Sentle fela,” Ben a rialo. “Le senepe sa ga Mme le nna le wena fa o ne o le lesea. O rata setshwantsho seo.”
Ka kelotlhoko ba ne ba rulaganya dilo tsa ga Mme tse di kgethegileng mo šelofong. Jaanong Ben o ne a ala šiti mo godimo ga šelofo gore e fitlhege.
Metsotsonyana fela morago ga moo Mme o ne a goroga mo gae. “Dumelang, dumelang,” Mme a goa. “Ke eng se lo ntseng lo se dira lona ba babedi?”
“Ke mpho e o sa e lebelelang” Ashley a tshegatshega, “e bile ga o a letlelelwa go bona se se kwa morago ga šiti.”
“Ke itumetse thata,” Mme a rialo. “Ke tshepa e le sengwe se se kgatlhisang.”
“A o tshepisa gore ga o kitla o okomela?” Ashley a botsa ka nako ya go robala.
Mmagwe a mo tsenya mo dikobong mme a mo atla. “O mosetsana wa me yo ke mo ratang thata. Ke a tshepisa gore ga nkitla ke tsholetsa le sekhutlwana sa šiti tota.”
E ne e setse e le mo mosong fa Ashley a tsosiwa ke modumo o mogolo. O ne a tlola mo bolaong. Ben le Mme ba ne ba eme mo phaposing ya boitapoloso, ba labile tlhakatlhakano e e mo fatshe.
“Nnyaa tlhe,” Ben a goa, “šelofo e wele mo leboteng.”
“Nnyaa tlhe,” Ashley a goa, “Mpho ya ga Mme ya Letsatsi la Bomme e senyegile.”
“Nnyaa tlhe,” Mme a goa, “nkgo ya me e ke e ratang e thubegile go nna manathwana.”
Mongwe le mongwe o ne a tlhoafetse. Mme o ile a dula mo sofeng a leka go se lele.
“Re tla e phepafatsa,” Ben a rialo. “Mme, boela kwa dikobong.”
“Letsatsi la Bomme le le monate,” Ashley a bua a utlwile botlhoko.
Ben o ne a tsaya lefeelo mme a feela manathwana otlhe a nkgo ya ga Mme e ntle. O ne a utlwile botlhoko thata. “Nkoko wa ga Mme o mo file nkgo eo mme jaanong e thubegile.” O ne a latlhela manathwana mo motomong wa matlakala. “Re tla tshwanela ke go ya go robala le rona,” Ben a bua le Ashley. “Ga e se e nne nako ya go tsoga.”
Ashley o ne a lebelela šelofo mo fatshe. E ne e le mpho e ntle. Jaanong ga go na sepe se ba yang go se fa Mme fa a tsoga.
Ashley o ne a lebelela mo gare ga motomo wa matlakala. Manathwana otlhe a nkgo a ne a le mo gare. Gongwe a ka dirisa sekgomaretsi go e baakanya? O ne a tsholetsa motomo mme a tabogela kwa karatšheng. Mo godimo ga šelofo go ne go na le pitsa e kgolo ya sekgomaretsi. O ne a ala kuranta mo setulong se se telele mme a tshololela motomo mo fatshe. Go ne go na le manathwana a mantsi! O ne a tla itse jang gore nngwe le nngwe ya tsona e tsena kae?
“Ke a bona!” a goa. “E tshwana le phazele. Manathwana a mantsi a a kopanngwang. Ke tla simolola pele ka go batla a a nang le sekhutlo se se tlhamaletseng. E tshwanetse e be e le yona molomo wa nkgo. Mme karolo e kgolo e e na le mogala, e tshwanetse e be e le letlhakore. Go tshwanetse go be go na le letlhakore le lengwe – aha ke le.”
Fa a fetsa go baya manathwana otlhe ka tsela e e siameng o ne a simolola go a kgomaganya. E ne e le tiro e e thata. Sekgomaretsi se ne sa kgomarela mo menwaneng ya gagwe, gape o ne a tshwanetse go emela gore manathwana a ome. Go tshotse nako e telele.
Kwa bofelong nkgo e ne e fedile. E ne e sa tshwane gotlhelele le ya pele. E e ne e kokomogile mo letlhakoreng le lengwe, mme molomo wa yona o ne o sokame, mme Ashley o ne a itse gore Mme a ka se bone pharologano.
Ashley o ne a lebelela kwa ntle ga letlhabaphefo. Moagisani, Moh Du Toit o ne a nosetsa merogo ya gagwe. Moh Du Toit o ne a le botlhale e bile a kgona go dira sengwe le sengwe. Ashley o ne a tabogela kwa terateng. “Ka kopo tlhe, a o ka nkadima sekurufu se le sengwe mme o nthuse go baakanya šelofo?” a botsa, mme a bolelela Moh Du Toit kgang yotlhe.
“Ee,” Moh Du Toit a rialo. “Ke tla tla ka gangwe.”
Mme o tsogile ka ura ya borobongwe. O ne a sa ntse a tlhoafetse. O fitlhetse Ashley a ile ka boroko mo sofeng, le šiti e khurumeditse sengwe mo leboteng.
“O tsogile o dira eng moso otlhe, Ashley?” a botsa.
“Bona!” Ashley a goa. “Letsatsi la Bomme le le monate. Mpho ya gago e mo morago ga šiti.”
Mme o ne a ntsha šiti ka kelotlhoko mo leboteng. Go ne go le šelofo ya mmala wa botala jwa legodimo le setlhomo sa dikerese, le sejana, le … NKGO YA GA MME E NTLE.
Mma a phaphatha diatla tsa gagwe. “O kgomareditse manathwana a yona!” a goa. “E kete e ntšhwa. E ntle go feta e ntšhwa. Ke mpho e ntle e nkileng ka e fiwa,” a rialo, a tlamparela Ashley thata.
Ben le ena o ne a tlamparela Ashley. “O botlhale thata!” a rialo. “O bolokile Letsatsi la Bomme.”
Ashley o ne a le motlotlo. Nkgo ya ga Mme e ne e sa tshwane gotlhelele, mme e ne e setse e lebega e le ntle mo šelofong e ntšhwa ya mmala wa botala jwa legodimo.


text:
71Mme Elisa a re: “Utlwang lefoko la Morena! Morena o bua jaana a re: ‘Kamoso ka nako e lekokoko la bupe jo bosweu le tla ja šekele le makokoko a le mabedi a garase a tla ja šekele mo kgorong ya Samaria.’ ”
2Mme molaodi wa batlhabani yo kgosi e neng e ikaega ka letsogo la gagwe a fetola monna wa Modimo a re: “Bona, le fa Morena a dira maroba kwa legodimong, a go ka dirafala jalo?” Mme Elisa a re: “Bona, o tla bona ka matlho a gago, mme ga o ne o ja dijo tsa teng.”
5:18
3Jaanong go ne go le banna ba balepero ba le bane fa kgorong, mme ba raana ba re: “Re duletseng fano go fitlhelela re be re e swa?
4Fa re ka re: A re tseneng mo motseng go ntse go le tlala mo motseng, re tla swela gona; mme fa re ka nna fano le gona re tla swa. Jaanong he, a re tshabeleng kwa bothibelelong jwa Basiria. Fa ba re phedisa, re tla phela; fa ba re bolaya, re tla swa.”
5Mme ba nanoga ka lotlatlana go ya kwa bothibelelong jwa Basiria. Mme ya re ba fitlha kwa tshimologong ya bothibelelo jwa Basiria, ba fitlhela go se na ope. 6Gonne Morena o ne a utlwisitse mephato ya Basiria loratla lwa dikoloi tsa ntwa le metibo ya dipitse le modumo wa mephato e mentsi, mme ba raana ba re: “Bonang, kgosi ya Iseraele e rapile dikgosi tsa Bahethe le dikgosi tsa Egepeto go tlhabana le rona gore di tle di re wele.”
7Ka moo ba ne ba bothologile ka lotlatlana, ba tshaba, ba tlogela ditente tsa bone le dipitse tsa bone le diesele tsa bone, e bong bothibelelo ka fa bo ntseng ka teng, ba re ba pholosa maphelo a bone.
8Jaanong ya re balepero bale ba fitlha kwa tshimologong ya bothibelelo, ba tsena mo tenteng nngwe, ba a ja, ba a nwa, ba tsaya selefera teng le gouta le diaparo, ba ya ba di epela; ba boa ba tsena mo tenteng e nngwe, ba tsaya dilo teng, ba ya ba di epela. 9Ba be ba raana ba re: “Ga re dire ka tshwanelo. Letsatsi le ke letsatsi la mafoko a boitumelo. Fa re ka didimala le go diega go fitlhelela bosigo bo sa, re tla bonwa molato. Jaanong he, tlayang a re yeng, re begele ba kgosing.” 10Ya re ba fitlha, ba bitsa badisa ba kgoro ya motse, ba ba itsise ba re: “Re tswa kwa bothibelelong jwa Basiria, re fitlhetse go se na ope, le e seng lentswe la motho, fa e se dipitse di golegilwe le diesele di golegilwe le ditente ka fa di ntseng ka teng.”
11Ke fa badisa ba kgoro ba tlhaba mokgosi, mme ga begwa mo teng ga ntlo ya kgosi. 12Kgosi ya tsoga bosigo ya raya batlhanka ba yona ya re: “A nke ke lo bolelele se Basiria ba se re diretseng: Ba itse gore re bolawa ke tlala, mme ba ne ba tswa mo bothibelelong go ya go iphitlha kwa nageng ba re: ‘E tla re ba tswa mo motseng, re ba tshware fela, re sa ba bolae, re be re tsene mo motseng.’ ”
13Ga fetola mongwe wa batlhanka ba yona a re: “A ko go tsewe dipitse di le tlhano mo go tse di setseng. Kana di tshwana fela le bontsi jotlhe jwa Baiseraele ba ba setseng mo go ona. Kana di tshwana fela le bontsi jotlhe jwa Baiseraele ba ba nyeletseng. A re di romeleng, re be re bone.” 14Ke fa ba tsaya dikoloi di le pedi le dipitse, mme kgosi ya roma batho ka tsona gore ba letele mephato ya Basiria ya re: “Yaang lo bone!” 15Ya re ba ba latela go ya kwa Joretane, ba fitlhela tsela yotlhe e tletse diaparo le dibolai tse Basiria ba di latlhileng ka go tshaba ka potlako. Ke fa barongwi ba boa ba bolelela kgosi jalo. 16Jaanong batho ba tswa, ba thukhutha bothibelelo jwa Basiria, mme lekokoko la bupe jo bosweu la ja šekele le makokoko a le mabedi a garase a ja šekele ya selefera ka fa lefokong la Morena.
17Mme kgosi ya dira molaodi yole wa batlhabani yo e neng e ikaega ka letsogo la gagwe mookamedi wa kgoro. Gona mo kgorong batho ba mo gataka, mme a swa jaaka go ne go buile monna wa Modimo yo o buileng jalo, fa kgosi e fologela kwa go ene. 18Ga dirafala jaaka monna wa Modimo a ne a boleletse kgosi a re: “Kamoso ka nako e makokoko a le mabedi a garase a tla ja šekele ya selefera le lekoko la bupe jwa setou le tla ja šekele mo kgorong ya Samaria.” 19Ke fa molaodi wa batlhabani a ne a fetotse monna wa Modimo a re: “Bona, le fa Morena a dira maroba kwa legodimong, a go ka dirafala jalo?” Mme Elisa o ne a arabile a re: “Bona, o tla bona ka matlho a gago, mme ga o ne o ja dijo tsa teng.” 20Ga mo dirafalela jalo: Batho ba mo gataka mo kgorong, mme a swa.


text:
31Lefoko le le boikanyo ke le: Fa motho a batla tiro ya boruti, o eletsa tiro e e molemo.
2Mme jaanong modisa wa phuthego o tshwanetse a bo a se na molato, e le monna wa mosadi a le mongwe fela, a le tekano, a na le tlhaloganyo, a na le mekgwa e mentle, a tshola baeng, a nonofile mo go ruteng;
3e se letagwa, a se borumolano, e se mmatli wa mahumo ka mokgwa o o maswe, mme a le tsalano, e se motho wa kgang, e se morati wa madi; 4e le yo o laolang lelapa la gagwe sentle, a na le bana ba ba utlwang ka tlotlego yotlhe.
5Fa motho a sa itse go laola lelapa le e leng la gagwe, o ka babalela jang phuthego ya Modimo? 6A e se nne motho yo mošwa tumelong, e se re gongwe a ikgogomosa, a wela mo tshekisong ya ga Diabolo. 7E bile o tshwanetse go nna le tumo e e siameng mo go ba ba kwa ntle gore a se wele mo kgobong le mo serung sa ga Diabolo.
1 Bakor. 5:12,13
8Badiredi le bone ba tshwanetse go nna batho ba tlotlego, ba se diteme-pedi, ba sa itlopele bojalwa, ba sa batle mahumo ka mokgwa o o maswe,
Dit. 6:3
9ba tshegeditse bosaitsiweng jwa tumelo ka segakolodi se se itshekileng. 10Le bone a ba tlhatlhojwe pele; ke gona ba ka dirang tiro ya bodiredi, fa ba se na nyatsego. 11Le bone basadi a e nne ba ba tlotlegang, e se balatofatsi; a ba nne tekano le boikanyo mo dilong tsotlhe.
12A modiredi mongwe le mongwe a nne le mosadi a le mongwe fela, e nne ba ba laolang bana ba bone le malapa a bone sentle;
13gonne ba ba dirileng sentle ka tiro ya bodiredi ba bona boemo jo bo molemo le namatshego e kgolo mo tumelong ya go dumela mo go Keresete Jesu.
14Dilo tseo ke di go kwalela ka tsholofelo ya gore ke tla akofa ke tla koo go wena, 15gore e re fa nka diega, o be o itse ka fa go tshwanetseng ga dirwa ka teng mo ntlong ya Modimo e e leng phuthego ya Modimo o o tshelang, le pinagare le motheo wa boammaaruri.
Baef. 2:19-22
16Mme ga go na pelaelo, bosaitsiweng jwa poifo-Modimo bo bogolo jwa go re:
Jesu o bonaditswe mo nameng,
a supelwa tshiamo ke Mowa,
a bonwa ke baengele,
a rerwa mo baheitaneng,
a dumelwa mo lefatsheng,
a tsholediwa ka kgalalelo.
16:10
Baroma 1:4
Mar. 16:19